text:
Ein bóndadóttir í Innarustovu og ein arbeiðskona í Uttarustovu á Skælingi fóru eitt kvøldið til neyta. - Heimaftur á vegin bleiv veðrið so ringt, at tær komu at skiljast hvør frá aðrari. Arbeiðskonan gekk frammanundan. Tá ið tær komu gjøgnum Gjáarbotn, hyggur arbeiðskonan aftur um seg eftir bóndadóttrini; men hon var ikki at síggja. Hon royndi so at rópa, men einki svar fekk hon.
Av tí at veðrið var so ringt, fall myrkrið meira dáttliga á; arbeiðskonan visti sær eingi betri ráð enn at skunda sær til húsa og fáa fólk út at leita eftir bóndadóttrini.
Tá ið hon var komin heim, var bølamyrkt, og veðrið helt á at versna. Tað vildi tí vera til lítla og onga nyttu at fara at leita hetta kvøld.
Dagin eftir var veðrið nakað batnað. Og menn fóru at leita. Væl og virðiliga varð hugt eftir bæði ovarlaga og niðarlaga. Biðið við mjólkini lá niðri á bakkanum. Men gentan fanst ikki.
Teir hildu nú, at hon mátti vera gliðin út av bakkanum og farin í havið, teir góvust tí at leita meira.
Nøkur ár gingu. Men ein vetrardag, meðan ein bróðir til ta burturkomnu gentu var burtur í haga, kom kavarok av ringasta veðri yvir hann; hann sá ikki niður fyri seg og viltist skjótt. - Hann kom so sum hann ráðaleysur gekk har at minnast til systur sína, sum hvarv í ringum veðri, og hann ivaðist ikki í, at nú var hann komin fyri somu lagnu.
Sum hann so gongur í døprum huga, steðgar hann framman fyri einar opnar dyr og sær beint inn á grúgvuna, har stórur eldur brennur og pottur hongur uppiyvir. Eitt konufólk stendur og rørir í hesum greytarpotti, og hann sær við tað sama, at tað er tann burturkomna systir hansara.
Hann fór inn. Men systirin var tó fyrr at heilsa gott kvøld og leypa til hansara og kyssa hann. Hvørki fekk í fyrstu syftu sagt nakað fyri gleði.
“Vit hildu teg vera deyða”, segði bróðir hennara umsíðir. “Men hvar ert tú nú? - Nú kemur tú heimaftur við mær”.
“Nei”, segði hon, „eg eri gift her, og vit eiga trý børn. Eg kann ikki fara frá heimi og børnum."
Hon segði so, at hon hevði tað gott, og at hon eisini hevði fingið loyvi til at hava sína gudstrúgv í friði.
“Men hava tit einki saknað, síðani eg fór heimanífrá?” spurdi hon.
“Jú, sálmabók tína. Á heldur gátufullan hátt er hon hvorvin av stovuhillini”.
Hon segði nú frá, at maður sín ein dagin hevði spurt hana, um hon saknaði nakað. Hon hevði svarað honum, at hon saknaði nógv sálmabók sína. Stutt eftir var hann komin við bókini.
Hon segði síðani bróður sínum frá tilburðinum hitt óveðurskvøldið, tá ið hon ikki kom heim aftur. Tá ið hon skildist frá hini gentuni, kom tað av, at biðiskinnið var losnað, so mjólkin skvatlaði burtur úr biðinum. Hon setti so biðið av sær fyri at binda skinnið betur afturyvir. Men tá ið hetta var gjørt, var hin gentan farin so langt framum, at hon ikki fann hana aftur. - Tá var ein maður komin til hennara og hevði bjóðað sær til at fylgja henni á veg. Hon var glað yvir hesi boðini, tí sum var kundi hon ikki koma vegin fram í óveðrinum og myrkri. Leingi høvdu tey ikki gingið, áðrenn tey stóðu inni í tí stovu, har hon nú hevði heilsað bróður sínum.
Hann gisti hjá systrini um náttina. Men fyrst ið tað lýsti morgunin eftir, kom hon inn til hansara og bað hann nú fara heimaftur, tí nú væntaði hon skjótt mannin heim av útróðri.
Hon bað heilsa móður síni, og tey søgdu so hvørjum øðrum farvæl fyri ongantíð at síggjast aftur.
Einaferð, sonur henda bónda, ið áður er umrøddur, var burtur í haga suður í Gjáarbotni, sær hann við Hespá eina mongd av ymiskum ullintum lutum o. ø., ógvuliga vakrir og listaliga virkaðir.
Sum hann stóð og hugdi at teimum, kom ein sera vøkur genta til hansara og spurdi, um hann vildi eiga eitt vakurt hálsturriklæði, sum lá saman við hinum lutunum.
Jú, tað vildi hann fegin. Og so flýddi hon honum tað.
Hetta hálsturriklæði varð ofta brúkt av fólki á Skælingi og øðrum har um leið fyri sjúku. Og javnliga hjálpti tað. Tað er stutt síðani, pettir av hesum sama silkiturriklæði segðist at vera til.
Andreas Weihe: “Søga og søgn”, 1933


c: text/html

text:
Hjálp Danmark … hjálp!
16. desember 2015
Loysing er ikki nakað man fær - loysing er nakað man tekur
Tað byrjar at verða ikki sørt tærnakrympandi flóvisligt at lurta eftir spurnartíma í Fólkatinginum, har somu spurningar aftur og aftur verða settir til danskar ráðharrar. Hvat er endamálið við hesum spurningum, vit kenna jú svarið frammanundan.
Er Danmark til reiðar at hjálpa okkum at fáa ein størri uttanríkispolitiskan leiklut og vil Danmark viðurkenna okkara sjálvsagda avgerðarrætt.
Nei, Danmark fer ikki at hjálpa okkum at fáa ein veruliga størri uttanríkispolitiskan pall, og nei, Danmark fer ikki at viðurkenna okkara sjálvsagda avgerðarætt sambært altjóða fólkarættinum, og nei, ongin danskur stjórnarleiðari við virðing fyri sær sjálvum og sínum embæti fer at góðtaka, at vit gera eina nýggja grundlóg ella stjórnarskipan, sum liggur uttanfyri verandi grundlóg og sum gerð Ríkið minni.
Fyri Tjóðveldi kann tað ikki koma óvart á, at ein danskur stjórnarleiðari sigur, at Danmark hevur bara ein uttanríkispolitikk og tað er tann danski, tað er jú tað sama sum Tjóðveldi hevur trúttað niður í okkum føroyingar síðani stovnanina av flokkinum, nevnliga at Ríkisfelagsskapurin er eitt eindarríki, tað er væl sagtans tí Tjóðveldi er stovnað.
So loysnin er nokk at grundgeva her heima og ikki liggja á knæ niðri á Fólkatingi og bidda danskar ministarar um at góðkenna okkum sjálvi, hetta má halda uppat.
Tað loysir seg ”big time” fyri danir uttanríkispolitiskt, at vit eru saman í Ríkisfelagsskapinum, og tað hevur so sanniliga loyst seg fyri okkum at verða í Ríkisfelagsskapinum, hvar vit hava skapt eitt av fremstu vælferðarsamfeløgunum í heiminum.
Loysing er ikki nakað man fær - loysing er nakað man tekur.
Samband er nakað, sum føroya fólk hevur tikið undir við, og sum ein stórur partur av føroyingum metir verða tað bestu skipanina til dags dato.
Um ríkisrættarligar broytingar og loysing skal fremjast, so eru tað føroya fólk, sum koma at avgera tað - og ikki ein tilvildarligur danskur ráðharri, sum skal hjálpa.
Kaj Leo Holm Johannesen
Tingmaður fyri Sambandsflokkin
RN
Aftur

robotstxt: allowed

filter: keep


text:
Ber ikki til at vera í tveimum støðum í senn
22. november 2016
Føroysku fólkatingsumboðini royna at flyta fokus um fráveru frá hoyringsfundi og koma við persónligum álopum
Fólkatingsumboðini royna nú at burturforklára fráveruna frá fundinum á Christiansborg um verjupolitikkin á Føroya-økinum, har hvørki av føroysku fólkatingsumboðunum vóru til staðar.
Hetta verður gjørt við at flyta fokus á mína fráveru frá løgtingsfundum.
Í útlandinum í politiskum arbeiðsørindum
Hvat viðvíkur mínari fráveru frá løgtingsfundum, so havi eg verið staddur uttanlands í politiskum arbeiðsørindum í longri og styttri tíðarskeið síðan tingsetan byrjaði á Ólavsøku.
Ferðirnar uttanlands í politiskum arbeiðsørindum hava verið hesar og í hesari raðfylgju:
- Í Grønlandi vegna Útnorðurráðið
- Á ráðstevnu í USA
- Hildið framløgu um orku í Arctic Circle í Reykjavík
- Pallborðsfundur hjá MFS í Keypmannahavn um fiskivinnunýskipanina
- Á Christiansborg um verjupolitikkin í Føroya-økinum
T.v.s. fimm uttanlandsferðir síðani tingsetan byrjaði.
Uttanlandsferðir mínar eru gjørdar eftir umbøn og áheitan - og ikki tí, at eg sjálvur havi biðið um tær.
Tað vil altíð vera ein spurningur um raðfesting, hvussu ein umboðar flokkin og Løgtingið best møguligt. Í hesum føri havi eg, í samráð við flokkin, raðfest soleiðis sum eg havi gjørt.
Av tí, at tað ikki ber til at vera fleiri staðni í senn, hevur hetta sjálvsagt ávirka uppmøtingina í Løgtinginum.
Eg havi tó altíð ansa eftir, at eingin atkvøðugreiðsla fer fram uttan, at mín leiklutur er avkláraður - antin við, at eg eri til staðar, havi clearað við onkran annan ella við at varafólk er á Tingi fyri meg.
Mítt løgtingsarbeiðið er sostatt væl og ábyrgdarfult røkt.
Royna at flyta fokus
Veruleikin er tó, at reaktiónirnar hjá Sjúrða Skaale og Tórbjørn Jacobsen, ikki er ein spurningur um uppmøting á Tingi.
Hetta er einans ein roynd at flyta fokus.
Eingin hevur gjørt upp, hvussu ofta Sjúrður Skaale, Magni Arge ella Torbjørn Jacobsen hava verið burturstaddir frá fólkatingsfundum, og tað er heldur ikki tað mest ella alt avgerandi.
Fundurin á Christiansborg snúði seg um eitt av fáu felagsmálunum, ið Føroyar og Danmark hava saman - nevniliga verjupolitikkin.
Á fundinum kom fram, at við klimabroytingunum gerst havið norðan fyri Føroyar og Norra alsamt meira ísfrítt og hevur hetta við sær eina øking í bæði sivilu og hernaðarligu ferðsluni í økinum. Hetta merkir framtíðar búskaparligar møguleikar og samstundis hernaðarligar avbjóðingar.
Í báðum førum eru Føroyar tað landið í kongaríkinum, ið kann rokna við at merkja størstu broytingarnar.
Tað var sostatt ikki ein fundur um t.d. Ukraina ella Sýria, men ein hoyringsfundur um framtíðar verjupolitikkin í Føroyum og Grønlandi. T.v.s ein sera viðkomandi fundur fyri Føroyar.
Væl møtt Uttanlandsnevnd
Júst tí, at hetta var so týdningarmikið mál fyri Føroyar og Grønland, vóru Uttanlandsnevndirnar og Fólkatingsumboðini í londunum báðum boðin við á hoyringsfundin.
Føroyska Uttanlandsnevndin var nærum fullmannað og luttók aktivt á fundinum við spurningum og viðmerkingum.
Grønlendsku fólkatingsumboðini vóru eisini bæði til staðar og luttóku somuleiðis aktivt, meðan hvørki av føroysku fólkatingsumboðunum vóru á fundinum.
Tá hugsað verður um, at tað júst eru slík mál vit velja okkara umboð niður á Fólkatingið til, kundi tað ikki annað enn undra allar fundarluttakararnar, og eisini føroysku og grønlendsku umboðini, at stólarnir hjá báðum føroysku fólkatingsumboðunum stóðu tómir.
Magni Laksáfoss
løgtingsmaður og næstformaður í Sambandsflokkinum
RN
Back


text:
Poul Andrias: - Vit mugu byggja út og tað skjótt
Stjórin á IRF ásannar at miðlingin hevur stóran týdning, tá umræður at fáa fólk at skilja burturkast. Nøgdirnar av burturkasti vaksa so skjótt at vit eru farin at tosa við Tórshavnar kommunu um eina felags loysn, sigur Poul Andrias Joensen
- Eg eri ordiliga yvirraskaður yvir hvussu nógv fólk møttu upp til kjakfundin í kvøld og hvussu positiv øll hava verið, segði Poul Andrias Joensen, stjóri á IRF
Sí samrøðuna við Poul Andrias Joensen niðanfyri.
Untitled from Norðlýsið on Vimeo.


text:
Nr. 1819-736
Endamßl: At geva luttakaranum innlit Ý, hvat yrkisligur relatiˇnsf°rleiki er, og hvussu yrkisligir f°rleikar mennast.
Innihald: Samskifti og sambandi millum millum nŠming og lŠrara er grundleggjandi fyri menningina hjß nŠminginum. Yrkisligur relatiˇnsf°rleiki byggir vÝari ß hesa vitan umframt ß positiva sßlarfr°i. ┴ skeiinum koma vit m.a. inn ß:
- Bakgrund handan positiva sßlarfr°i og trivna.
- Hvussu vit skapa relatiˇnir, sum stula undir menning barnsins.
- Hvussu vit lata upp fyri at sÝggja f°rleikar og styrkir hjß barninum.
- Hvussu vit kunnu menna okkara yrkisliga f°rleika.
Skeissni: Upplegg, videobrot, bˇlkar og kjak
Mßlbˇlkur: Allur sk˙lin.
Tß i ein sk˙li ynskir hetta skeii, skal leislan Ý fyrsta umfari venda sŠr til Nßm.
UndirvÝsing: Gitte Klein, Master of Positive Psychology og stud. cand. psyk.


text:
Vit gera eina rúgvu av bátarútum eftir serligum máti og sniðum, soleiðis sum kundin ynskir.
Sjálvandi kann vanligt glas eisini nýtast til bátarútar, men vit tilráða altíð kundanum at nýta laminerað glas ella herdað glas, fyri at seta trygdina í hásæti.
- Herdað glas: sum brotnar fer sundur í smá stykkir fyri ikki at gera skaða, men tá verður eitt upptak av smástykkjunum sum fara í allar ættir.
- Laminerað glas: sum brotnar verður hangandi saman og rúturin verður standandi ella dettur heilur út, lítið og einki upptak.
Summir bátaeigarar ynskja at montera bátarútarnar í gummipakningar, hesar pakningar hava vit eisini á goymslu.


text:
Jens Hákun Leo
19.04.2017 - 09:11
Ítróttur > Ítróttur > Hondbóltur
Tað er í kvøld, at tær fyrstu finalurnar hjá ávikavist kvinnum og monnum standa á skránni.
Í finaluni í Hvonn deildini hittast Kyndil og Neistin í høllini á Hálsi kl. 18 í kvøld, meðan í finaluni í FTZ deildini hittast VÍF og H71 í ítróttarhøllini í Vestmanna kl. 20 í kvøld.
Neistakvinnurnar fingu flest stig í Hvonn deildini, meðan menninir hjá H71 fingu flest í FTZ-deildini, og eru tað tí hesi bæði liðini, sum fáa fyrimunin av at leika heimadystin í seinru finaluni – tó at tað í førinum hjá Neistinum valla fær nakran týdning, av tí at Kyndil, mótstøðulið teirra í finaluni, hevur sama heimavøll.
Seinru finalurnar verða leiktar leygardagin. Tá spæla H71 og VÍF kl. 16 í Hoyvíkshøllini, meðan Neistin og Kyndil spæla kl. 19.30 í høllini á Hálsi.
Skuldi tað verið neyðugt við einari triðju finalu, verður hon spæld sunnudagin:
kl. 17.00 Møgulig triðja kvinnu- ella mansfinala
Neistin – Kyndil (kvinnur)/H71 – VÍF (menn)
kl. 19.00 Møgulig triðja mansfinala
H71 – VÍF (menn)


text:
Bókin um Annu Frank er skrivað eftir ve...
Bókin um Annu Frank er skrivað eftir vegleiðing frá Evu Schloss, sum yvirlivdi arbeiðslegurnar og gjørdist forstursystir Annu Frank.
Barn undir krígnum í nýggjari útgávu....
Barn undir krígnum í nýggjari útgávu. Bókin kom út á fyrsta sinni fyri tjúgu árum síðani og hevu...
Steffi vorðin 15 ára gomul og gongur í ...
Steffi vorðin 15 ára gomul og gongur í framhaldsskúla í Gøteborg. Nelli er eftir í oynni. Kríggið er ikki endað enn...
Bókin um jødatýningina er grundað á søg...
Bókin um jødatýningina er grundað á søguligar hendingar og frágreiðingar frá teimum, sum komu undan krígnum á...
Ein frágreiðing um at vera ung undir kr...
Ein frágreiðing um at vera ung undir krígnum.
Onnur bókin um Steffi og Nelli. Steffi,...
Onnur bókin um Steffi og Nelli. Steffi, sum nú er 13 ára gomul, gleðir seg at byrja í millumskúlanum í Gøteborg og fáa ...
Fyrsta av fýra bókum um systrarnar Stef...
Fyrsta av fýra bókum um systrarnar Steffi og Nelli, sum noyðast at flýggja úr eysturríki undan nasistunum.
6. august 1945, klokkan er eitt korter ...
6. august 1945, klokkan er eitt korter til níggju. Uppi yvir býnum Hiroshima – ein bráðkveiktur glampi.
Spennandi frásøga um tilveruna hjá snið...
Spennandi frásøga um tilveruna hjá sniðskjúttunum í Stalingrad undir 2. veraldarbardaga.
Hvussu ein dóttir ímyndar sær at foreld...
Hvussu ein dóttir ímyndar sær at foreldur hennara hava bjargað henni undan týningarlegu.
2. heimsbardagi er. Tveir dreingir flyt...
2. heimsbardagi er. Tveir dreingir flyta úr London og koma at búgva á einum bóndagarði, langt burtur frá fólki og langt burtur fr&aac...


text:
Mettað ella ómettað feitt?
Í vikuni hevur verið frammi, at mettað feitt sambært British Heart Foundation er líka sunt sum ómettað feitt. Men hyggur ein nærri at kanningini og niðurstøðuni hjá prof. John Danesh, er hetta ikki heilt tað, tey koma fram til.
Tær kanningar, ið víst verður til, hava gjørt eina meting av, um vandin fyri hjarta- og æðrasjúku kann minkast við at skerja mettaða feittið til fyrimuns fyri antin stívilsi, ómettaðum feitti sum heild ella soltnum mati.
Niðurstøðan er, at vandin fyri hjarta- og æðrasjúku gerst
ikki minni við at gera hesar broytingar í matinum. Heldur skalt tú eta sokallaðan "miðalhavsmat", sum inniheldur meiri einkultómettað
og omega-3 feitt enn mettað feitt.
Bæði Fólkaheilsuráðið og British Heart Foundation eru á einum máli um, at neyðugt er við fleiri kanningum, áðrenn mælast kann til at eta meiri mettað feitt. Haraftrat eru vit samd við British Heart Foundation um, at tað er neyðugt at varpa ljós á annað enn bert feitt, um ein vil liva sunt. Tað týdningarmesta er at eta fjølbroytt og tískil fáa bæði mettað, einkultómettað og fleirómettað feitt.
Samanumtikið eru ongir fyrimunir av at bert skera niður uppá mettað feitt og í staðin ókritiskt eta ómettað feitt, tí nøkur sløg av ómettaðum feitti (omega-6) ikki eru sunn at fáa ov nógv av. Tað er tó stórur munur á at siga, at omega-6 ikki er sunnari enn mettað feitt, og at tvíhalda um, at mettað feitt, er sunt - harundir garnatálg.
Fólkaheilsuráðið mælir til, at tú etur garnatálg sum eitt slag av eyka kryddi, sum tú við góðari samvitsku kanst eta av og á. Men tað besta fyri heilsuna er at eta meira av omega-3 feitti frá fiski og av einkultómettaðum feitti frá eitt nú nøtum, oliven, avokado og rapsolju.
Norðurlendskar leiðreglur um kost og føðslu
Síðani 1980 hava serfrøðingar frá øllum norðurlondum samstarvað um at gera felags leiðreglur innan kost og føðslu, sum verða savnaðar í sokallaðu Nordic Nutrition Recommendations (NNR). Endamálið við NNR er at vegleiða um ein heilsufremjandi livihátt, ið kann fyribyrgja fólkasjúkum. NNR eru grundarlagið undir almennu kostráðunum, ið verða gjørd bæði í Noregi, Svøríki, Danmark og Íslandi. Tilmælini eru grundað á vísindaliga gransking, og hesi verða dagførd umleið fjórða hvørt ár. Um nóg góð vísindalig prógv eru fyri tí, verða leiðreglurnar broyttar. Meiri enn hundrað serfrøðingar eru við í arbeiðinum, undir leiðslu av einum arbeiðsbólki undir Nordisk Ministerråd. Fimta útgáva av NNR er júst givin út og kann takast niður sum pdf her.
NNR verður mett at vera fremsta arbeiðsamboð hjá fakfólki, ið arbeiða innan kost, heilsu og føðsluøkið. Í sambandi við nýggjastu NNR hava størri partar av leiðreglunum verið til hoyringar alment soleiðis, at øll atlit eru tikin við í endaligu útgávuna.
Millum annað hevur nógv orðaskifti verið um feittgóðsku í Danmark í fjør, har kjakast varð um tilmælini um mettað og ómettað feitt. Í nýggjastu NNR verður ikki mælt til at minka líka nógv um feittið sum fyrr. Sum heild fáa fólk í norðurlondum heldur nógv av mettaðum feitti, og tí verður mælt til at minka um mettað feitt. Samstundis er meiri dentur lagdur á, at tað hevur týdning, hvat slag av ómettaðum feitti, fólk velja. Les meira um sunt feitt her.
Tú finnur nýggjastu kostráðini í hinum norðurlondunum her:Ísland 2013
Hvaðani koma feittsløgini?
Keldur til mettað feitt:
Smør, rómi, feitt kjøt frá fýrbeintum djórum, garnatálg, kokosfeitt, palmekjarnuolja, ljós sjokoláta.
Keldur til einkultómettað feitt:
Olivenolja, rapsolja, heslinøt, toskalivur, mandlur, jarðnøtir, oliven, kjøt av fugli.
Keldur til omega-3 (fleirómettað feitt):
Fiskalivur, fiskaolja, feitur fiskur (t.d. laksur og makrelur), hørfræolja, valnøtuolja
Keldur til omega-6 (fleirómettað feitt):
Plantumargarin, víndrúvukjarnuolja, sólblómukjarnuolja, meisolja, sesamolja, sólblómufræ.
Dagført: 24-03-14


text:
Nú er 14. september aftur á gøtuni sum málgagn Tjóðveldis. Tó ikki sum pappírsblað sum í gomlum døgum, men sum netmiðil – tíðindaportalur – á elektroniska landavegnum á netbústaðnum fjurtandi.fo
Virðisgrundarlagið hjá 14. september eru hugsjónirnar um fólkaræði, føroyskt sálvbjargni og føroyskt fullveldi, soleiðis sum hesar eru lýstar í stevnumiðum Tjóðveldis, men miðilin er tó óheftur av politiskt valdu umboðum floksins og hevur redaksjonelt frælsi.
Tað er Tjóðveldi sum flokkur, ið eigur og rekur 14. september. Eitt redaksjónstoymi fer at taka sær av dagliga rakstrinum og tíðindaflutninginum, og redaksjonella ábyrgdin liggur hjá aðalstjórnarformanninum.
Umframt at varpa ljós á føroyskan sjálvbjargnis- og fullveldispolitikk, føroysk tjóðskaparmál, føroyska mentan og føroyskan samleika, herundir eisini kommunalpolitikk og viðurskifti Føroya við umheimin, fer 14. september eisini at bera fjølbroytt gerandistíðindi, sum redaksjónin metir vera viðkomandi fyri lesaraskaran.
Pappírsblað í hálva øld
Størsta partin av gott 70 ára gomlu søgu Tjóðveldis, árini 1947 – 1994 var pappírsblaðið 14. september málgagn floksins.
Undan fólkatingsvalinum 11. mars 1998 varð lív aftur blást í blaðið, sum kom út í einari serligari valútgávu 9. mars hetta árið. Í blaðnum stóð at lesa, at ætlanin var at fara undir regluliga útgávu 14. hvønn dag.
Fyrsta regluliga blaðið var á gøtuni ein mánaða seinni, mikudagin 8. apríl 1998, men í staðin fyri 14. hvønn dag, kom blaðið út hvønn mikudag restina av mánaðinum. Orsøkin var ivaleyst, at løgtingsval var 30. apríl 1998.
Hóast valið tá var at meta sum ein kollvelting í føroyskum politikki, tí úrslitið slóðaði fyri gitnu fullveldissamgonguni, so var tað nýggja í tjóðveldsihøpi lýggja politiska veðurlagið tó ikki nóg mikið til at geva 14. september varandi byr.
Blaðið kom bert út tvær ferðir afturat, 13. mai og 3. juni 1998.
Tjóðskapur og sjálvbjargni
Men nú royna vit so aftur, tí vit halda, at stórur tørvur er á einum tíðindapalli, sum leggur dent á tilfar um føroyskan tjóðskap og føroyskt sjálvbjargni.
Tíðin er farin frá pappírsbløðum av tí slagnum, sum gamli 14. september var, og tí er avgjørt bert at vera á netinum.
14. september ætlar ikki at kappast við hinar internetmiðlarnar um at verða fyrstur við øllum møguligum og ómøguligum sløgum av tíðindum, men tíðindaportalurin fer javnan at verða dagførdur við útvaldum tíðindum.
Róm var ikki bygdur eftir einum degi, og eisini nýggi 14. september hevur tørv á at royna ymisk hugskot, eins og tøkniligi og grafiski parturin skal mennast. Tí má roknast við, at fyrsta tíðin verður ein heldur trilvandi tillagingartíð, har vit skulu royna at finna rætta stevið, og vóna vit, at brúkararnir fara at bera yvir við hesum.
Petur í Gong
formaður í aðalstjórn Tjóðveldis


text:
Orð: Petur Jacob Sigvardsen
Viðmerking: Yrktur til gullbrúdleypsdagin hjá foreldrunum 17. desember 1981.
1. Lík áarstreymi tíðin er,
skjótt fjarar lív á foldum;
ein ættin kemur, onnur fer
til hvíldar undir moldum.
2. Eitt heim so trygt oss fall í lut
– eitt skýli millum fjalla,
har lærdu vit at lýða Gud
og hann vár faðir kalla.
3. Tann gáva dýr so djúpt í sál
so hevur hon seg sokkið,
at kristindómsins mið og mál
um lív várt hevur rokkið.
4. Har runnu dagar uttan sút
í gjónni, á og sandi,
vit veiddu, floyttu, róðu út
og klintraðust á landi.
5. Vit bóru byrðar, brúktu orv,
og fjøllini vit røktu;
vit veltu epli, skóru torv
og mangan sjógvin søktu.
6. Har fullan førning fingu vit,
– ta gávu ei vit gloyma;
alt, sum tit áttu, góvu tit
til næstu ætt at goyma.
7. Nú sólin sær á foldarskarð,
og vesturskinið roðar.
Við tøkk við minnast tíð, ið var,
– nú skeiðið gylt tú skoðar.
8. Gud gævi, at vit savnast øll
á lambsins dýra degi
í himmiríkis brúdleypshøll,
har endaleys er gleði.


text:
Real Life Exp. on Nowness.com.
Kristoffer Borgli - Real life exp.
23. Januar 2013 - Anny
Tann norski leikstjórin Kristoffer Borgli hevur, saman við dj'inum Lindstrøm, gjørt ein stuttfilm um tvær ungar gentur, ið vera læstar inni í eini svimjihøll, á ein ófrágreiðuligan hátt. Kristoffersa altíð so poetiska og vakra myndatala koyrir frítt spæl í hesum 10 min visuella undrinum. KRISTOFFER BORGLI | REAL LIFE EXP.
Upptøkurnar til stuttfilmurin "Real Life Exp." tóku bert 8 tímar. Upptøkurnar vóru tiknar í einari kaldari 60'ara svimjihøll, har tvær gentur ( Emma Aars 17 og Molly Bring Uddén 18 ) royna at fáa tíðina at ganga. Tær dansa, gráta í kommando, tosa um dreingir, recitera fronsk orð og fortelja søgur um kidnappaðar pingvinir. Tað er ein vakur meditativur stemmningur gjøgnum allan filmin, og Kristoffur far enn eina ferð frágreitt eina pirrerandi søgu, á tann fínasta minimalistiskan hátt.
Kristoffer Borgli hevur áður arbeitt við tónleikið sum "The Golden Filter" og "CASIOKIDS", og í báðum førum situr ein eftir við einari kenslu av gjøgnumført synergi.
Real Life Exp. on Nowness.com.
Posted by Fjøllini Dansa at 20:34
Subscribe to: Post Comments (Atom)


text:
NFL
NFL (stytting fyri National Football League) er tann amerikanska deildin innanfyri amerikanskan fótbólt. NFL er tað hægsta støði innanfyri amerikanskum fótbóltið. NFL varð stóvna í 1920 sum American Professional Football Association.
Amerikanskur fótbóltur er sera populert í øllum USA, til finaluna í NFL (Super Bowl) kunnu upp til 110 mill. amerikanarir fylgja við. Tað er næstan ein 1/3 av øllum fólkinum í USA. NFL er tann íttrottardeildin í heiminum sum hevur hægst miðal-áskoðaratal í heiminum við 67,509 áskoðarir pr. dyst. M.a frammanfyri Barclays Premier League í Onglandi.
Har eru 32 lið við í NFL. Øll liðini eru deild upp í tvær konferransir AFC og NFC. Og síðani deild upp í 4 bólkar (North, East, South og West) í tær báðar konferransirnar. t.v.s at tað eru 4 lið í hvørjum av teimum 8 bólkinum. Hvørt lið spælur 16 dystur uppá eitt kappingarárð. Síðani koma 12 lið víðari til endaspælið (Play-offs) 6 úr hvørja konferransi, og minst eitt úr hvørjum bólkið.


text:
Hvalvík, Streymnes og Nesvík
Hvalvík
Í Hundabrævinum, skrivað millum 1350 og 1400, stendur: j Hualvik i (í Hvalvík (1 hund)) Í 1584: Qualuig. Navnið Hvalvík sigur frá, at her er ein av góðu hvalvágunum í landinum. Niðri á Hvalvíksoyruni er góð sandstrond, har mong grindin hevur lagt beinini.
Til Hvalvíkar hoyra 24 merkur av jørð, 14 av kongsjørð og 10 merkur av ognarjørð. Festini eru tvey. Lendið kring bygdina gevur góðar umstøður at reka landbúnað, sum hevur verið sera umráðandi í eldri tíð. Seinni, tá fiskivinnan fór at gera seg galdandi, misti jarðarbrúkið fyri ein part sín týdning. Menn fóru til skips, og síðan hava eisini aðrir vinnuvegir tikið seg upp, eitt nú innan handverk, flutning, aling og handil.
Kirkjan í Hvalvík er tann elsta av hesum gomlu kirkjunum í landinum. Hon er bygd í 1829, og er bygd úr viði frá skotsku barkini Broon, sum fór á land í Saksun árið fyri. Frammanundan stóð ein eldri kirkja í Hvalvík. Prædikustólurin í Hvalvíkar kirkju varð gjørdur til Havnar kirkju í 1609 og er seinni keyptur til Hvalvíkar. Talan er um eitt sjáldsamt listarverk, ið hevur sína egnu, serligu søgu.
Streymnes
Bygdin Streymnes er í síni tíð helst byrjað sum niðursetupláss, sum fólk úr Hvalvík eru flutt til. Niðri á Oyruni er góð fjøra, har mong grindin hevur lagt beinini.
Til Streymnesar hoyra 12 merkur, helvt um helvt kongsjørð og ognarjørð. Kongsjørðin liggur hjá einum festi. Hagapartarnir eru tríggir: 1) Fyri Framman og Norðarahelvt í Sundinum, 2) Fyri Framman, Heimaripartur, og 3) Heimarahelvt í Sundinum.
So leingi jarðarbrúkið var lívsgrundarlagið, var fólkatalið í bygdini rættiliga avmarkað, men seinnu árini er hetta nógv broytt. Nýggir býlingar vaksa fram, og stórur áhugi er fyri at seta búgv her. Bygdin er nær um vaksin saman við grannanum, Hvalvík. Hon liggur væl fyri, við alfaraveg, og skjótt er at koma til stórplássini í meginøkinum.
Nesvík
Nesvík er ein av yngstu bygdunum í Sunda kommunu. Fyrstu húsini blivu bygd har í 1931. Tá tað vóru flest hús, búðu fólk í fimm húsum. Fýra av teimum liggja norðan fyri brúnna og eitt sunnanfyri brúnna, eisini nevnt á Sundhøvda.
Í 2014 varð bygdin Nesvík avtoftað, og í dag er hon einamest kend fyri leguhúsið hjá Heimamissiónini, sum hevur høvuðsskrivstovu og leguhúsí Nesvík. Fyritøkan Fiskaaling hevur eisini bygning í Nesvík.
Ábyrgdarpersónur
Ábyrgdarpersónur fyri at savna saman staðarnøvn fyri bygdirnar Hvalvík, Streymnes og Nesvík er Sjúrður Ferjá.
Sjúrður er føddur í 1940 og uppvaksin við Gjógv, men hevur búð í Streymnesi størsta partin av sínum lívi. Sjúrður er útbúgvin lærari, og var fyrstilærari í Hvalvíkar skúla frá august 1966 til februar 2003.
Sjúrður hevur av sínum eintingum skrásett staðarnøvn síðan1992, tá ið evnisvika varð hilidin í skúlanum í Hvalvík. Tá kom Hanus Joensen á Heygnum og hjálpti at staðseta staðarnøvn í Hvalvík og Streymnesi á máliborðskort.
Hetta arbeiðið var ein gott grundarlag fyri skrásetingunum í samband við hesa verkætlan. Áhugin fyri staðarnøvnum hevur altíð verið har, og brúkti hann nógv bygdarsøgu og staðarnøvn í undirvísingini í Hvalvíkar skúla.
Sjúrður hevur brúkt fleiri heimildarmenn og keldur.
Heimildarmenninir eru:
John Eikhólm, bóndi, føddur í 1911, deyður í 1972.
Jóhan Jacobsen, skómakari, í Jógvansstovu í Hvalvík, føddur í 1876.
Ólavur Jacobsen, handilsmaður í Streymnesi, føddur í 1880.
Sámal Jákup Egholm, bóndi í Streymnesi, føddur í 1901.
Keldur til staðseting í eru:
Hanus Joensen, bóndi í Hvalvík, føddur í 1917 og deyður í 1999.
Jógvan Djurhuus, Hvalvík, føddur í 1942.
Jógvan Hanusarson, Hvalvík, føddur í 1945.
Hans Jákup Olsen, Streymnes, føddur í 1930.
Steingrím Magnussen, Streymnes, føddur í 1942.
Síðan við staðanøvnum eitur sunda.kort.fo. Legg til merkis, at síðan riggar ikki við internetexplorer browsara. Vit viðmæla at brúka google chrome.


text:
30. apríl 2018Nr. 53
Løgtingslóg um broyting í løgtingslóg um keyp og sølu av fastogn o.a.
(Undantak frá kravinum um ástøðiligt innlit í og praktiska vitan um ognarmiðlan)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 136 frá 6. oktober 2011 um keyp og sølu av fastogn o.a. verður gjørd henda broyting:
1. § 35 verður orðað soleiðis:
“§ 35. Teir persónar, sum reka ognarmiðlanar- og meklaravirksemi, tá henda løgtingslóg kemur í gildi, hava framvegis rætt til at reka hetta virksemi, hóast teir ikki lúka treytirnar í § 25, stk. 2, nr. 6 og 7, um Skráseting Føroya, eftir eini ítøkiligari meting sbrt. stk. 2, metir, at teir hava nóg mikið av ástøðiligum innliti í og praktiska vitan um ognarmiðlan.
Stk. 2. Tá ið Skráseting Føroya ger ta í stk. 1 nevndu meting, kann dentur m.a. leggjast á ástøðiligar og praktiskar førleikar, fingnir í verandi starvi ella øðrum starvi, viðkomandi útbúgvingar ella skeið o.tíl.
Stk. 3. Verður mett, at teir í stk. 1 nevndu persónar hava nóg mikið av ástøðiligum innliti í og praktiskari vitan um ognarmiðlan og annars lúka tær treytir, sum eru ásettar í § 25, stk. 2, nr. 1-5 og nr. 8-10, kunnu hesir verða skrásettir í ognarmeklaraskránni, sbr. § 25, stk. 1.
Stk. 4. Aðrir enn teir í stk. 1 nevndu persónar, sum fara undir at reka ognarmiðlanarvirksemi og meklaravirksemi, skulu lúka treytirnar í § 25, stk. 2, nr. 6 og 7.”
§ 2
Henda løgtingslóg kemur í gildi dagin eftir, at hon er kunngjørd.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 93/2017


text:
Ung vita ov lítið um samfelag og politikk
12. august 2015
Kringvarp Føroya visti nýliga at siga, at ung ikki eru nóg væl tilvitað og upplýst um samfelagsviðurskifti og politikk. Hetta er harmuligt og óheppi mótvegis fólkaræðinum.
Eitt nú segði ein lærari í samfelagsfrøði soleiðis við Kringvarpið “Nógv av teimum ungu hava ikki eitt nóg gott vitanargrundarlag til at fara á løgtingsval”.
Hvussu kunnu vit sum samfelag brynja unga fólki, so tey m.a. eru ílatin til at taka eina avgerð til løgtingsval, fólkatingsval o.s.fr.?
Við samfelagslæru sum lærugrein ber til hjá næmingum í framhaldsdeildini í fólkaskúlanum at fáa innlit í samfelagsviðurskifti, búskap og politikk. Hetta vil hava við sær, at næmingarnir eru ílætnir, tá teir koma á eitt nú miðnámsskúla, og tá teir eru fyltir 18 og hava fingið valrætt.
Samfelagslæra eigur at gerast partur av lærugreinaúrvalinum í fólkaskúlanum, so næmingurin er betur førur fyri at taka støðu til stórar samfelagsspurningar, og somuleiðis er førur fyri at seta sín kross, tá val er.
Eyðbjartur Sólheyg Skaalum
Valevni Sambandsfloksins til løgtingsvalið
RN
Aftur


text:
Tíðindaskriv
18.06.2017 - 18:38
Mentan > Mentan > Stevnur & festivalar
Um tú vilt uppliva Týr á einum føroyskum tónleikapalli í ár, er einasti møguleiki fyri hesum at koma til við Brúnna tiltakið á Oyrarbakka leygardagin tann 8. juli.
Tey sum standa aftanfyri tónleikatiltakinum við Brúnna, eru sera fegin um at kunngerða Týr hava givið sær stundir at luttaka á við Brúnna í ár. Bólkurin spælir næstan bara uttan fyri Føroyar – men tá teir spæla her heima, er tað altíð eitt brak av eini konsert. At Týr eru eitt stórt navn úti í heimi, eru vísingarnar á YouTube besta dømið um, tí teirra videoløg eru víst fleiri milliónir ferðir.
Í hesum døgum eru Týr í gongd við at taka upp teirra komandi fløgu. Enn er óvist akkurát nær hon kemur út. Hon verður útgivin at Metal Blade Records í Los Angeles. Sum skilst verða nøkur kvæðaløg við á fløguni, so tað verður spennandi at hoyra útgávuna, tá hon verður klár.
Manningin í Týr til við Brúnna verður, umframt teir føroysku Heri Joensen, Terji Skibenæs og Gunnar Thomsen, eisini nýggi trummusláarin hjá teimum Tadeusz Rieckmann úr Budapest í Ungarn. Tað verður áhugavert at hoyra teir við hesi manning leygardagin tann 8. Juli. Meira kunning er á heimasíðuni vidbrunna.fo, har tað eisini ber til at keypa atgongumerki til tiltakið.


text:
Hann var føddur í Sørvági 7/7-1922. Fimtan ára gamal fór hann í 1937 til skips og var sjómaður í tvey ár. Í 1939 legði hann til brots til Danmarkar at søkja sær lærdóm, og hesi árini fram til 1945 fekk hann verkliga og bókliga læru í handilsskapi og búskaparfrøði.
Tá annar heimsbardagi var hasaður av, gekk leiðin heim aftur til Føroya til sýslufulltrúastarv í heimbygdini. Í 1945 varð Jákup valdur inn á ting umboðandi javnaðarflokkin í Vága valdømi; hann gjørdist gitin í føroyskum politikki, tá ið hann, aftan á at danski kongurin eftir fólkaatkvøðuna í 1946 hevði upployst løgtingið, einsamallur maður møtti á tí ting-fundi, ið boðaður hevði verið, men ongantíð varð hildin.
Fyri støðu sína í stjórnarskipanarmálum aftan á nevndu fólkaatkvøðu varð hann koyrdur burtur úr Føroya javnaðarflokki og skrivaði hann tá fólki til upplýsingar »Ein exclusión«, 1946.
Í 1948 var hann ein av stovnarum Tjóðveldisfloksins, og í 1954 gjørdist hann skrivari í Føroya Fiskimannafelag og flytti tá til Havnar - skrivarastarvið røkti hann til 1971, og hann var blaðstjóri á Fiskimannablaðnum 1954-70.
Jákup var felagsmaður burturav, stjórnarlimur í Føroya Arbeiðarafelag 1949-53, nevndarlimur m.a. í Listafelagnum og Ferðamannafelagnum og formaður í Rithøvundafelagnum eitt skifti.
Ritverk Jákups viðgera sum rímiligt er fyrst og fremst fiskivinnumál, høvuðsverk hansara er »Kor fiskimanna í Føroyum« 1972, men hann hevur eisini viðgjørt onnur evni eitt nú fólkanøvn í Føroyum.
Jákup í Jákupsstovu andaðist 24/2-1976.
Úr: Árni Dahl: Bókmentasøga I-III. Fannir. 1980-83.


text:
Taš, iš varš hildiš at vera fullkomiliga óhugsandi, er nś veruleiki.
Formašurin ķ Sambandsflokkinum hevur bošaš Fųroya fólki frį, at hann droymir um at loysa okkara land śr Rķkisfelagsskapinum.
Ķ stašin vil hann stovna ein RĶKJA-felagsskap, tvs. eitt sjįlvstųšugt fųroyskt rķki, iš skal hava okkurt annaš slag av samstarvi viš Danmark og Grųnland.
Man trżr tķ ikki.
Taš er alla ęru vert, at fólk broyta meining og lata seg sannfųra av nżggjum.
Hetta er at tóna reint flagg.
Men taš er óhoyrt, at ein formašur ķ Sambandsflokkinum vendir Rķkisfelagsskapinum bakiš og - eins og fullveldispolitikarar - droymir um eitt sjįlvstųšugt rķki.
Taš sigur seg sjįlvt, at sambandsfólk fįa ikki livaš viš, at brotiš veršur viš politiska grundstųši floksins.
Sambandsflokkurin eigur heldur ikki at kunna liva viš, at tey mongu verša svikin, iš settu sķtt įlit į, at okkara flokkur er garantur fyri stabiliteti og trivnaši innan fyri tryggu garšarnar ķ Rķkisfelagsskapinum.
Sambandsflokkurin mį sjįlvsagt hava eitt sambandsfólk til formann.
---


text:
Tað er skjótt at ein venur seg við at hava fólk rundan um ein. Tá man er lítil eru foreldrini og systkin tað ein bindur við tryggleika. Seinni fylla vinfólk kanska meir og tá ein gerst vaksin, er tað hjá nógvum makin. Tá man býr saman, blívur man skjótt ein sera stórur partur av gerandisdegnum hjá hvørjum øðrum. Man ger øll tey smáu tingini saman, sum man kanska ikki hugsar um. Man vaknar saman, etur saman og við nátturðaborðið gongur prátið um, hvat dagurin hevur haft at bjóða. Hesi tingini tykjast kanska týdningarleys, men tað er ótrúligt, sum tey fylla nógv hóast alt. Mín yndis partur, er tá Sigurd fer upp áðrenn eg, so eg kann liggja og breiða meg um alla songina. Eg haldi tað verða so hugnaligt, at hoyra onkran stákast í køkinum. So tá hann er farin út um hurðina, kann eg spakuliga byrja at koma upp úr songini. Haha.. soleiðis er, tá man ikki er morgunmenniskja.
Síðani vit blivu ringforlovaði hava vit faktiskt verið frá í hvør sínum landi. Hann hevur verið í Týsklandi í eina mðr í arbeiðisørindum, og kom heim í vikuskiftinum. Tá fólk hava spurt meg “Hvussu følist tað at vera blivin ring forlovað?”, havi eg muga flent, tí eg havi hvørki haft sjeikin ella ringin hjá mær (ringurin var ov stórur, so eg mátti lata hann inn, og bíða eftir at fáa røttu stødd). Eg havi vitað tað í eina tíð, at hann skuldi til Týskland, og eg kann ikki siga at eg havi verið fegin! Bara tankin, um at verða burtur frá hvørjum øðrum í ein heilan mána, helt eg vera tungan. Fleri mánaðar frammanundan, havi eg roynt at vant meg við tankan og roynt at vent hesum til nakað positivt. Men fyri fólk, sum meg, sum dáma samveru, kann hetta blíva ein avbjóðing. Men nú var hetta ikki fyrstu ferð eg skuldi royna tað, so tað sum eg havi lært, er at tað ræður um at hava rætta hugsunarhátt. Líka sum við so nógvum øðrum, so kunnu vit sjálvi velja, hvussu vit uppliva onkra støðu. So eg visti, at um eg frá byrjam av, fór at halda hetta verða forferdiligt og keðiligt, jamen so fór tað eisini at verða tað. So eg royndi at venda tí, og síggja møguleikar heldur enn forðingar. Eg var í Thailandi fyrstu vikuna, og tað hjálpti sjálvandi. Men teir fyrstu dagarnar heima aftur í Aarhus vóru eitt sindur tómligir. Sum sagt, eru tað øll tey smáu tingini ein er vanur við, sum ein saknar.
Nøkur pør liva burtur frá hvørjum øðrum í fleiri ár, har tey brúka stórsta partin frá hvørjum øðrum. Nú eru møguleikarnir at samskifta, so miki góðir, at tað hjálpur. Nøkur tosa í telefon einaferð um vikuna, og onnur fleiri ferðir um dagin. Tað eru eisini pør, ið hyggja eftir filmi saman, hóast tey eru í hvør sínum landi. Soleiðis ber tað eisini til hjá nógvum at verða saman, hóast frástøðuna.
Eg taki hattin av fyri øllum kvinnunum, sum liva saman við einum sjómanni. Ella teimum ið hava ein maka, sum er nógv burtur. Sum man ofta sigur “man venur seg við allan lort” 😉 Tað kann eg eisini skriva undir uppá, at man ger. Aftaná eina viku einsamøll í íbúðini, fann eg útav at eg hevði fingið mær nakrar nýggjar vanar. Á nøkrum økjum, var tað faktiskt ordiliga deiligt. Eg hevði allan dagin, har alt kundi ganga í mínum egna tempo. Ongan at gera døgurða til, lítið av klæðum at vaska, og best av øllum, so átti eg allar okkara fáu fermetrar fyri meg sjálva. So til hvørja máltíð, sat eg framman fyri sjónvarpinum. Um eg óruddaði, so gekk tað bara útyvir meg sjálva (og um eg ruddaði, var ongin, sum tveitti klæðir á gólvið, so skjótt eg hevði vent mær). Eg skilji væl at fólk trívast við at búgva einsamøll. Tá er hvussu er bara ein harri í húsinum, og tað er eitt pluss. Men hóast øll hesi positivu tingini, eg kann seta orð á, so vil eg fyri guds skyld, ikki venja meg við frástøðuna. Eg fái ilt í hjarta, tá eg hoyri persónar í parlagi siga “Altso, tað verður gott tá hann/hon fer avstað aftur”. Eg veit at vit øll eru ymisk, og hava øðrvísi tørvir. Men eg dugi so illa at seta meg inní, at hava hasa kensluna. Oftast hoyrir man hatta frá teimum, sum hava vant seg “for nógv” við frástøðuna. So tað at verða einsamallur, kennist meira “vanligt” enn tá makin er heima. Eg haldi at tað er hendan hugsunarháttin eg óttist. Ikki tí, hví skal man trívast best saman við onkrum? Tað er jú eingin regla, sum sigur at tað skal verða so.
Tað er nemliga ordiliga sunt, við frástøðu viðhvørt. Eg hevði eisini ynskt at eg var betur til tað, enn eg eri. Eg havi altíð haft fólk rundan um meg, og eri nokk eisini eitt tryggleikaleitandi fólk og tí kennist tað enn torførari fyri meg. Eg upplivi ofta, at tey ið eru vaksin upp, við pápa, sum hevur arbeitt nógv burtur, hava tað nógv lættari við frástøðu, sum vaksin. Tað er alt ein vani, og tað sum tykist “normalt” fyri hvønn einstaka. Men nú eg hyggi aftur á hendan mánaðan við frástøðuni, so var tað faktiskt fínt. Eg vil eisini siga, at tað hjálpur ótrúliga væl, at hava nokk at takast við, so tómrúmið verður fylt við øðrum tingum. Tað gjørdi tað nú heldur ikki nógv verri, at hann fór á knæ nakrar fáar dagar áðrenn hann fór 😉
Hvussu hevur tú tað við frástøðu? Hevur tað negativa ella positiva ávirkan á teg?
M&K


text:
Hevur Annfinnur í Garðalíð formaðurin í Skipara- og navigatørfelagnum etið seym?
Ella er korruptiónin og mafiastøðan í samfelagnum bara so rótfest, at hann ikki fatar, hvat hann í roynd og veru sigur?
Í Sosialinum, ið vit øll fingu í postkassan mikudagin, er ein grein, ið fekk meg at stúrsa við.
Nývaldi formaðurin í skipara- og navigatørfelagnum harmast um, at hansara limir ikki longur eru fullkomiliga leysir av allari ábyrg, og í realitetinum – omanfyri lógina.
Hann breiðir sín vanvitsboðskap út fyri Føroya fólki, sum um tað var tað mest natúrliga í verðini, og hann fær ikki so frætt sum ein kritiskan spurning frá blaðmanninum.
Tað er eingin loyna, at umsitingin av føroyskari fiskivinnulóggávu mest hevur mint mest ein sunnudagsskúlalærara, ið noktar kúllunum at fáa eina stjørnu í bókina.
Tað hevur loyst seg at fiska við rækjutrolum inni í trolposunum á stongdum leiðum og annað líka groft, tí revsingin var so lítil í mun til vinningin. Tað tykist næstan, sum um man hevur kalkulera við bótum
Summi skip eru vorðin so gromm, at fólk í grannabygdini hava flutt gullfiskarnar úr vindeygunum, og søgur ganga um, at okkurt reiðarí hevur roynt at tryggja sær skipið móti omanlopið. Men Trygginin helt tað vera ov risikofult.
Hetta eru sjálvandi skemtisøgur, men tær vísa eisini, at fiskirán ikki verður tikið í serliga stórum álvara. Hetta er sum rúsdrekkakoyring var í 80’unum. Hetta hóast vit liva at fiskivinnu, og ránsveiða, umframt at vera ein hóttan móti stovnunum, eisini kann fáa avleiðingar fyri okkum sum land í altjóða handilssamstarvi.
Fyrstu ferð, at eitt mál um brot á fiskivinnulóggávuna hevur havt nakran nevnivert at siga, er í málinum um garnaskipið Anitu, og her var talan um ópopulerar útlendingar alíkavæl, so tað kostaði kanska ikki so nógv, at taka fiskiloyvið frá teimum.
Men hetta fall ikki í góða jørð hjá Annfinni Garðalíð. Hann ræðist, at reiðarí fara at halda skiparan til ábyrgds fyri ránsfiskiskap og lógarbrot, og at hetta kann føra til húsagang hjá skiparanum.
Lat okkum líka taka hatta umaftur: Skipara- og navigatørfelagið rópar varskó, tí vandi er fyri, at limir hjá teimum, ið hava brotið lógina, fáa revsing fyri hetta?
Hann sigur sambært Sosilainum:
“- Tað rætta hevði verið at tað verður ein greið avtala gjørd ímillum reiðaran og skiparan um, at skiparin ikki skal hefta persónliga, verður skipið tikið fyri ólógligan fiskiskap”
Hvørjari verð liva vit í, tá eitt fakfelag vil hava, at limirnir framhaldandi ótarnaðir skulu sleppa at bróta lógina?
Kanska enn meira ræðandi er, at blaðmaðurin, ið skrivaði greinina als ikki setur spurnartekin við úttalilsi.
Sjálvandi, skalt tú revsast og standa til ábyrgd, um tú brýtur lóggávuna. Tað er orsøkin til, at vit hava eina lóggávu.
Vanliga kalla vit hetta, at liva í einum rættarsamfelag. Okkara rættarskipan er bygd á almentfyribyrgjandi hugsjón, har vit hava lógir, ið gera, at tað ikki loysir seg at vera kriminellur, fyri at fólk á tann hótt vera eggja til ikki at verða kriminell.
Hví skuldi hetta ikki verið galdandi fyri skiparar eisini?
Nú kenni eg nógvar skiparar, og havi ofta hoyrt teir siga, at har kann bara vera ein skipari umborð. Skiparin bestemmar og hevur ábyrgd. Hetta er eitt heiðursstarv, og tað líkist svartasta ongum, at formaðurin fyri eitt heiðursfelag, sum Skipara- og navigatørfelagið, roynir at ómyndiggera sínar limir á hendan hátt. Sjálvandi skulu skiparar, ið bróta lógina standa til svars fyri ta!
Mest um í einum hjá-setningi nevnir formaðurin, at tá skip verða tikin fyri ólógligan fiskiskap, so er tað skiparin, ið fær bótina, men at vanligt er, at reiðaríið rindar bótina fyri skiparan.
Eg vil sanniliga vóna, at hetta verður inntøkuført hjá skiparunum, so hann rindar skatt av hesi eykaløn, ið hann fær frá reiðarínum.
Nei, tú tað nyttar einki at hava ein sheriff í Fiskimálaráðnum, um teir, ið hann umsitur eru omanfyri lógina.


text:
FM í snartalv
Føroyameistaraheitið í snartalv verður fríggjadagin 30. Desembur kl 18.00.
Kappingin verður skipað við 9 dupult-umførum og umhugsunnartíðin 3 min + 2 sek /leik.
Virðislønir eru til 1 – 3 umframt ratingvirðislønir. Við javnstøðu á 1. plássinum, verður umdystur á 2x 3 +2 og síðani sudden death. Aðrar plaseringar verða roknaðar við korrektión.
Telvað verður í Gula Skúla, liggur beint við gamla Restorff bryggjarí. Tað verður ikki gingið inni í skóm, so vinarliga hav innskógvar við; um tit ikki ynskja at ganga í sokkum.
Luttøkugjald: 100 kr. fyri vaksin, unglingar 50 kr. Verður goldið á staðnum.
Vinarliga møt í góðari tíð, kappingin byrjar kl. 18!
Tilmelding i seinasta lagi hósdagin 29 des. kl. 18.00 á:
faroechess@faroechess.com ella smsa til 22 14 22, navn + rating og føðidato.
Talvsamband Føroya


text:
Ein kommuna fyri øll
Tórshavnar kommuna fevnir um býin og bygdirnar og tí eigur opinleiki og kunning at leggja lunnar undir at øll eiga eina ognarkenslu í kommununi – kenna seg at verða kunnaði og hoyrd.
Tórshavnar kommuna er rík – vit hava ein vakran og hugnaligan miðbý, nógv virkin eigarafeløg og snotuligar býlingar. Harafturat hava vit bygdir, ið á ymsan hátt gera sítt íkast til eina høvuðsstaðarkommunu, ið hevur nakað at bjóða øllum.
Men! Vit skulu ansa okkum, at hesir lutir ikki gleppa okkum av hondum. Alt skal haldast við líka og okkurt er at menna. Vit mugu fjálga um og betra trivnaðin í ymsu økjunum og býlingunum, samstundis sum vit bjóða øllum inn í hugnaligan høvuðstað.
Nógvir borgarar hava møguleika at møta á opnum býráðsfundum og til ber eisini at lesa fundarfrágreiðingarnar á netinum. Nú er frammi, at býráðsfundir skulu stroymast. Kanska er tað eitt gott tiltak. Men eg kundi hugsað mær, at býráðslimir eisini komu oftari út í ymsu økini.
Helst ber ikki til at flyta býráðsfundin út í økini, men tá ið mál eru knýtt at ávísum øki, hevði verið hugaligt at fylgt fundarkjakinum í økinum. Staðbundnu nevndirnar áttu at verið stuðlaðar at skipa fastar árligar fundir, ið ikki verða køvdir í valorðum, men geva borgarum møguleika at verða við í kjakinum.
Kommunan bjóðar borgarum at lesa fundarfrágreiðingar, sum t.d. http://www.torshavn.fo/get.file?ID=2441 , men mær hevði dámt, at politikkarar onkunsvegna komu nærri og greiddu frá. Á opnum býráðsfundi skal áhoyrarin halda seg tigandi, men í einum almennum fundi ber til at skipa orðaskifti, har øll verða hoyrd.
Í næstum møta politikkarar á ymsum fundum, at bjóða seg fram í vónini at fáa atkvøðu tína. Eg fari somuleiðis at gera tað. Eg ynski veruliga at lurta eftir ynskjum tínum og síðani at gera mítt til at ymsu ynskini verða sett í realistiska raðfesting.
Ymsar greinir í samband við kommunuvalið 2016:
Set X við meg
ella lista E
Jákup av Skarði


text:
20. mars 2018Nr. 23
Løgtingslóg um bókhald
(Bókhaldslógin)
Samsvarandi samtykt Løgtingsins staðfestir og kunnger løgmaður hesa løgtingslóg:
Bókhaldsskylda
§ 1. Løgtingslógin er galdandi fyri vinnurekandi fyritøkur av einum og hvørjum slagi, uttan mun til eigaraviðurskifti ella ábyrgdarviðurskifti, sum eru stovnaðar í Føroyum, og fyri vinnuvirksemi, sum fyritøkur, ið eru heimahoyrandi uttanlands, útinna í Føroyum.
Stk. 2. Løgtingslógin er harumframt galdandi fyri hesar fyritøkur, felagsskapir og samskipanir o.tíl.:
1) Fyritøkur o.tíl., sum hava skyldu at rinda avgjald, ella sum hava fulla ella avmarkaða skattskyldu til landið, í tann mun tær ikki eru fevndar av stk. 1. TAKS kann heilt ella partvíst undantaka einstakar fyritøkur o.tíl. frá løgtingslógini. Er fyritøkan o.tíl. harumframt fevnd av nr. 2, kann undantak bert gerast eftir avtalu við viðkomandi myndugleika.
2) Fyritøkur o.tíl., ið sum treyt fyri at fáa beinleiðis stuðul frá landinum skulu lata roknskaparupplýsingar, í tann mun tær ikki eru fevndar av stk. 1. Játtandi myndugleikin kann heilt ella partvíst undantaka einstakar fyritøkur frá løgtingslógini. Er fyritøkan harumframt fevnd av nr. 1, kann undantak tó bert gerast eftir avtalu við TAKS.
Stk. 3. Løgtingslógin er ikki galdandi fyri hesar fyritøkur, felagsskapir og samskipanir o.tíl.:
1) Fyritøkur o.tíl., sum eru fevndar av reglunum um roknskaparhald landsins.
2) Fyritøkur o.tíl., sum einans eru fevndar av roknskaparreglum, ásettar í ella við heimild í kommunustýrislógini.
Samskifti
§ 2. Landsstýrismaðurin kann áseta reglur um, at skrivligt samskifti við myndugleikar um viðurskifti, sum eru fevnd av hesi løgtingslóg ella reglum, givnar við heimild í hesi løgtingslóg, skal vera talgilt.
Stk. 2. Landsstýrismaðurin kann áseta nærri reglur um talgilt samskifti, undir hesum reglur um nýtslu av ávísum kt-skipanum, serligum talgildum formatum og talgildari undirskrift o.tíl.
Stk. 3. Landsstýrismaðurin kann áseta, at avgerðir, tiknar av Skráseting Føroya ella øðrum myndugleikum eftir reglum, sum eru givnar eftir stk. 1 ella 2, eru endaligar innan fyrisitingina.
§ 3. Landsstýrismaðurin kann áseta reglur um, at myndugleikar kunnu lata avgerðir og onnur skjøl eftir hesi løgtingslóg ella eftir reglum, givnar við heimild í hesi løgtingslóg, uttan undirskrift, við maskinendurgivnari undirskrift, ella á annan samsvarandi hátt, ella við at nýta tøkni, sum tryggjar eintýdda eyðmerking av tí, sum hevur latið avgerðina ella skjalið. Avgerðir og skjøl av hesum slagi eru javnsett við avgerðir og skjøl, ið hava persónliga undirskrift.
Stk. 2. Landsstýrismaðurin kann áseta reglur um, at avgerðir og onnur skjøl, ið einans eru ávikavist tiknar ella givnar við støði í elektroniskari dátuviðgerð, kunnu verða skrivað út við einans myndugleikanum sum sendara.
§ 4. Har tað eftir hesi løgtingslóg ella eftir reglum, givnar við heimild í hesi løgtingslóg, verður kravt, at eitt skjal, sum er latið av øðrum enn einum myndugleika, skal verða undirskrivað, kann kravið lúkast við at nýta tøkni, sum tryggjar eintýdda eyðmerking av tí, sum hevur latið skjalið, sbr. tó stk. 2. Slík skjøl eru javnsett við skjøl, ið hava persónliga undirskrift.
Stk. 2. Landsstýrismaðurin kann áseta nærri reglur um frávik frá undirskriftarkravinum. Í slíkum førum kann avgerast, at tað fyri ávís sløg av skjølum ikki kann víkjast frá kravinum um persónliga undirskrift.
Allýsingar
§ 5. Ein fyritøka er vinnurekandi ella útinnir vinnuvirksemi, tá ið hon veitir vørur, rættindi, lán, tænastur o.tíl., sum fyritøkan vanliga fær viðurgjald fyri.
Stk. 2. Uttan mun til stk. 1 verður ein fyritøka mett sum vinnurekandi ella sum at útinna vinnuvirksemi, um hon er fevnd av løgtingslóg um parta- og smápartafeløg, kongligari fyriskipan um ígildissetan fyri Føroyar av lov om erhvervsdrivende fonde, kongligari fyriskipan um ígildissetan fyri Føroyar av lov om erhvervsdrivende virksomheder ella í aðrar mátar er vinnurekandi sambært lóg. Hetta er galdandi uttan mun til, um fyritøkurnar heilt ella partvíst eru undantiknar frá krøvunum í omanfyrinevndu lógum.
§ 6. Sum roknskapartilfar verður roknað
1) skrásetingar, undir hesum transaktiónssporið, sbr. § 7, stk. 1,
2) møguligar lýsingar av bókhaldinum, undir hesum avtalur um elektroniskt dátuumbýti, sbr. § 16, stk. 2,
3) møguligar lýsingar av skipanum, ið varðveita og finna varðveitt roknskapartilfar fram, sbr. § 16, stk. 3,
4) skjøl og onnur skjalprógv, sbr. § 8,
5) aðrar upplýsingar, sum eru neyðugar fyri eftirlitssporið, sbr. § 7, stk. 2,
6) roknskapir, sum skulu gerast sambært lóg, og
7) møguligar grannskoðanarprotokollir.
Stk. 2. Um ikki annað er ásett í aðrari lóggávu, fevnir ein roknskapur, sbrt. stk. 1, nr. 6, eisini um møguligar leiðslufrágreiðingar og møguligar grannskoðanarátekningar o.a., ið er knýtt at roknskapinum.
Stk. 3. Grannskoðaraprotokollir, sbrt. stk. 1, nr. 7 er trúnaðartilfar, sum bert verður givin atgongd til, um Skráseting Føroya ella ein annar almennur myndugleiki, ið hevur heimild eftir aðrari lóggávu, krevur at fáa atgongd til grannskoðaraprotokollina.
§ 7. Transaktiónssporið merkir í hesum føri tað samband, sum er millum einstøku skrásetingarnar og ársroknskapin, skattauppgerðina og avgjaldsuppgerðina, studningsroknskapin ella samsvarandi roknskaparuppsetan hjá tí bókhaldsskylduga, ið skal gerast sambært lóg.
Stk. 2. Eftirlitssporið merkir í hesum føri tær upplýsingar, ið skjalprógva, at skrásetingarnar eru rættar.
§ 8. Skjøl merkir í hesum føri eitt og hvørt neyðugt skjalprógv fyri transaktiónum, sum verða skrásettar í bókhaldinum, uttan mun til, um skjalprógvið er á elektroniskum miðli, pappíri ella øðrum miðli.
Stk. 2. Uttanhýsis skjøl merkir í hesum føri eitt og hvørt skjalprógv, sum kemur frá øðrum enn tí, sum hevur bókhaldsskylduna. Onnur skjøl verða mett sum innanhýsis skjøl.
Almenn bókhaldskrøv
§ 9. Bókhaldið skal leggjast til rættis og fremjast í samsvari við góðan bókhaldssið og við fyriliti fyri slagi og vavi fyritøkunnar. Harumframt skal bókhaldið leggjast til rættis og fremjast soleiðis, at roknskapartilfarið ikki verður oyðilagt, beint burtur ella avlagað, eins og tað skal tryggjast móti villum og misnýtslu.
Stk. 2. Verður roknskapartilfarið rættað, skulu bæði upprunaliga innihaldið og broytingin týðiliga síggjast í tilfarinum.
Skrásetingar og skjalprógv
§ 10. Allar transaktiónir skulu skrásetast neyvt við fyriliti fyri slagi og vavi fyritøkunnar. Transaktiónirnar skulu skrásetast skjótast gjørligt eftir, at viðurskiftini, sum eru orsøk til skrásetingarnar, eru til staðar. Ein fyritøka, sum vegna sítt slag og vav ikki er før fyri at skráseta keyp ella sølu, kann í staðin skráseta við grundarlagi í dagligu kassauppgerðunum.
Stk. 2. Skrásetingarnar skulu, í tann mun, tað ber til, gerast í somu raðfylgju sum transaktiónirnar. Skrásetingarnar skulu vísa til skjølini, sum hoyra til skrásetingarnar, og skulu innihalda upplýsingar, sum vísa nær og hvar einstaka skrásetingin er skrásett í bókhaldinum.
Stk. 3. Skrásetingarnar skulu, í tann mun tað er neyðugt eftir slagi og vavi fyritøkunnar, stemmast av við goymslurnar, undir hesum kassagoymslurnar og likvidgoymslurnar.
Stk. 4. Skrásetingarnar skulu gerast í donskum krónum, í evrum ella í viðkomandi fremmandum gjaldoyra. Ein fyritøka kann bert skifta til skrásetingar í øðrum gjaldoyra, tá roknskaparárið byrjar, uttan so, at hetta fremmanda gjaldoyra er vorðið viðkomandi, áðrenn nevnda roknskaparár byrjar.
Stk. 5. Um skrásett verður í fremmandum gjaldoyra, t.d. í evrum, skulu tað í roknskapartilfarinum vera upplýsingar, undir hesum um kursin á transaktiónsdegnum ella líknandi umrokningarfaktorar, sum altíð gera tað møguligt at umrokna til danskar krónur. Landsstýrismaðurin kann við kunngerð áseta nærri reglur um teir umrokningarfaktorar, sum eru nevndir í 1. pkt.
§ 11. Allar skrásetingar skulu kunna førast til roknskapin, uppgerðina ella uppsetingina, nevnd í § 7, stk. 1. Tølini í ávikavist roknskapinum, uppgerðini ella uppsetingini skulu kunna verða býtt sundur í tær skrásetingar, sum tær eru samansettar av.
§ 12. Ein og hvør skráseting skal skjalprógvast við skjølum. Eru uttanhýsis skjøl skrivað út, skulu hesi, í tann mun, tað ber til, nýtast. Skjøl skulu upplýsa tað, sum er neyðugt fyri at eyðmerkja eftirlitssporið, undir hesum greidliga vísa transaktiónsdagfesting og upphædd.
Stk. 2. Um skrásett verður við støði í elektroniskum dátuumbýti, skal tann bókhaldsskyldugi harumframt skjalprógva einstøku flytingina og hvar einstaka skrásetingin, í mun til tíð, er í bókhaldinum.
Varðveitsla av roknskapartilfari
§ 13. Tann bókhaldsskyldugi skal varðveita roknskapartilfarið á tryggan hátt í 5 ár frá endanum av tí roknskaparári, sum tilfarið viðvíkur. Tilfarið skal varðveitast soleiðis, at tilfarið í øllum varðveitslutíðarskeiðinum sjálvstøðugt og eintýtt kann verða funnið fram.
Stk. 2. Verður roknskapartilfarið varðveitt á elektroniskum miðli, mikrofilmi ella á annan tílíkan hátt, skal tilfarið, uttan viðgerð, útrokning ella tillaging, kunna verða skrivað út í klárskrift.
Stk. 3. Lýsingar av skipanum at finna og skriva út roknskapartilfar í klárskrift, sbr. § 16, stk. 3, nr. 2, skulu vera til skjals í klárskrift.
Stk. 4. Ásetingarnar í stk. 1-3 eru ikki galdandi fyri kassareglar og samsvarandi innanhýsis skjøl.
§ 14. Roknskapartilfarið skal varðveitast á ein slíkan hátt, at almennir myndugleikar o.o., sum eftir aðrari lóggávu hava rætt til at krevja innlit í roknskapartilfarið, uttan trupulleikar kunnu sleppa framat tilfarinum.
Stk. 2. Roknskapartilfarið kann varðveitast í elektroniskum formi í Føroyum ella uttanlands, um tann bókhaldsskyldugi
1) varðveitir tilfarið í samsvari við hesa løgtingslóg,
2) altíð kann fáa hendur á tilfarið og geva atgongd til tilfarið her í landinum,
3) varðveitir møguligar lýsingar av nýttum skipanum o.tíl. og møguligum neyðugum loyniorðum í Føroyum, og
4) ansar eftir, at roknskapartilfarið verður skrivað út í klárskrift, ella er tøkt í øðrum viðurkendum fíluformati.
Stk. 3. Verður roknskapartilfarið ikki varðveitt elektroniskt, skal tað varðveitast á pappíri í Føroyum, sbr. tó stk. 4-6.
Stk. 4. Roknskapartilfarið kann varðveitast á pappíri í Danmark, Finnlandi, Íslandi, Noregi ella Svøríki. Ásetingarnar í stk. 2, nr. 1 og 2, verða at nýta samsvarandi.
Stk. 5. Roknskapartilfarið fyri verandi mánaða og undanfarna mánaða kann varðveitast á pappíri uttanlands. Ásetingarnar í stk. 2, nr. 1 og 2, verða at nýta samsvarandi.
Stk. 6. Innanhýsis og uttanhýsis skjøl, ið viðvíkja virkseminum hjá tí bókhaldsskylduga uttanlands, kunnu varðveitast á pappíri í viðkomandi landi alla ta tíðina, tilfarið skal varðveitast, sbr. § 13. Annað roknskapartilfar, ið viðvíkur virkseminum hjá tí bókhaldsskylduga uttanlands, kann fyri verandi mánaða og undanfarnu 3 mánaðirnar eftir somu treytum varðveitast á pappíri í viðkomandi landi. Ásetingarnar í stk. 2, nr. 1 og 2, verða at nýta samsvarandi.
§ 15. Heldur bókhaldsskyldan uppat, skal seinasta virkandi leiðsla ansa eftir, at roknskapartilfarið framhaldandi verður varðveitt í samsvari við hesa løgtingslóg. Verður fyritøkan tikin av, við at skiftirætturin leggur uppí, kann skiftirætturin gera av, at onnur enn seinasta virkandi leiðsla skal varðveita roknskapartilfarið.
Stk. 2. Í øðrum førum, har leiðslan fer frá, skulu limirnir í fráfarandi leiðsluni ansa eftir, at roknskapartilfarið fyri tíðarskeiðið fram til fráfaringina verður varðveitt í samsvari við hesa løgtingslóg. Tá ið nýggj leiðsla tekur við, skulu limirnir í fráfarnu leiðsluni lata nýggju leiðsluni roknskapartilfarið.
Lýsingar av skipanum, ið skráseta og varðveita roknskapartilfar o.tíl.
§ 16. Tann bókhaldsskyldugi skal gera eina lýsing av skráseting av transaktiónum og varðveitslu av roknskapartilfari, sum hóskar til virksemi fyritøkunnar. Lýsingin skal gera tað møguligt hjá einum, ið kemur uttanífrá, og sum hevur eina rímiliga vitan um roknskap og ta nýttu tøknina, altíð at kunna fylgja, hvussu skrásetingarnar verða gjørdar, og hvussu roknskapartilfarið verður funnið og skrivað út í klárskrift. Lýsingin skal vera skrivað á einum máli, sum er vanligt fyri almennar myndugleikar, og við at nýta vanlig orð og fakorð á økinum.
Stk. 2. Lýsingin av, hvussu transaktiónir verða skrásettar, skal í minsta lagi hava nøktandi upplýsingar um,
1) hvussu skipanirnar tryggja, at tilfar, ið er grundarlag undir skrásetingum, undir hesum eisini avtalur í sambandi við elektroniskt dátuumbýti, sum er grundarlag undir skrásetingum, er fullgott og neyvt,
2) hvussu skipanirnar tryggja eina fullgóða og neyva skráseting av transaktiónum, undir hesum av konteringsleiðbeining, brúktu kt-skipanunum, manuellum mannagongdum o.tíl., og
3) hvussu sjálvvirkandi skrásetingar verða gjørdar, undir hesum útrokningargrundarlag og útrokningarfrymil.
Stk. 3. Lýsingin av, hvussu roknskapartilfar verður varðveitt, skal í minsta lagi hava nøktandi upplýsingar um
1) tær mannagongdir, sum verða nýttar í sambandi við varðveitslu av roknskapartilfari,
2) hvussu roknskapartilfar verður funnið og skrivað út í klárskrift, undir hesum upplýsingar um loyniorð o.tíl. og upplýsingar um, hvussu bronglaðar dátur verða umsettar, og
3) hvussu skráseting í fremmandum gjaldoyra verður umroknað til danskar krónur.
Stk. 4. Uttan mun til stk. 1-3 nýtist tann bókhaldsskyldugi ikki at gera nevndu lýsingar, um hann nýtir eina kt-standardskipan at skráseta transaktiónir og varðveita roknskapartilfar. Undantak eftir 1. pkt. er treytað av, at
1) munandi broytingar ikki eru gjørdar í kt-standardskipanini, og at
2) tann, sum veitir kt-standarskipanina, hevur gjørt slíkar lýsingar, sum fyritøkan hevur í varðveitslu.
Atgongd hjá almennum myndugleikum til roknskapartilfar
§ 17. Í tann mun ein almennur myndugleiki eftir aðrari lóggávu kann krevja innlit í roknskapartilfarið hjá tí bókhaldsskylduga, kann almenni myndugleikin krevja, at tann bókhaldsskyldugi uttan kostnað gevur myndugleikanum atgongd til alt, sum er neyðugt fyri at finna fram og lesa roknskapartilfarið, eins og myndugleikin kann krevja, at tilfarið verður latið myndugleikunum, tá ið biðið verður um tað. Er tilfarið goymt í útlandinum, kann myndugleikin tó krevja, at tilfarið verður sent ella latið myndugleikunum. Harumframt kann myndugleikin krevja, at skrásetingar í fremmandum gjaldoyra, eisini evrum, verða umroknaðar til danskar krónur. Er roknskapartilfarið, uttanhýsis skjøl undantikin, á øðrum málum enn føroyskum ella donskum, kann myndugleikin krevja, at tann bókhaldsskyldugi uttan kostnað umsetir tilfarið til føroyskt.
Stk. 2. Atgongdin til roknskapartilfarið eftir stk. 1 er eisini galdandi, um tilfarið er í varðveitslu hjá triðjamanni.
Stk. 3. Um roknskapartilfarið verður varðveitt í elektroniskum formi, kann ein myndugleiki krevja, at roknskapartilfarið verður latið í einum viðurkendum fíluformati ella verður sent talgilt í einum viðurkendum formati eftir reglum, ásettar við heimild í § 2.
Stk. 4. Skráseting Føroya kann tó altíð krevja viðkomandi roknskapartilfar.
Stk. 5. Tann bókhaldsskyldugi skal svara umbøn myndugleikans eftir stk. 1 skjótast gjørligt. Viðvíkur umbønin virksemi uttanlands, skal tann bókhaldsskyldugi svara umbønini í seinasta lagi ein mánað eftir, at myndugleikin hevur sent umbønina.
Revsiásetingar
§ 18. Um ikki hægri revsing er ásett í aðrari lóggávu, verður við sekt revsaður tann, sum brýtur ásetingarnar í §§ 9-17.
Stk. 2. Í reglum, ið verða givnar sambært hesi løgtingslóg, kann revsing verða ásett við sekt fyri brot á reglurnar.
Stk. 3. Revsiábyrgd kann verða áløgd løgfrøðiligum persónum sambært reglunum í 5. kapitli í revsilógini.
Stk. 4. Fyrningarfreistin fyri revsiábyrgd er 5 ár.
§ 19. Verður roknskapartilfarið ikki varðveitt soleiðis, sum ásett er í § 14, sbr. § 17, og hevur hetta vanda fyri misnýtslu við sær, kann tann bókhaldsskyldugi við dómi missa rættin at varðveita roknskapartilfar uttanlands. Frádømingin er millum 1 og 5 ár, roknað frá endaligum dómi. Meðan málið verður viðgjørt, kann rætturin við úrskurði gera av, at tann bókhaldsskyldugi ikki kann varðveita roknskapartilfar uttanlands, fyrr enn málið er endaliga avgjørt. Við dómi í málinum kann verða avgjørt, at kæra hevur ikki steðgandi virknað.
Gildiskoma og skiftisreglur
§ 20. Henda løgtingslóg kemur í gildi 1. apríl 2018, og er galdandi fyri roknskaparár, ið byrja 1. apríl 2018 ella seinni.
Stk. 2. Samstundis, sum henda løgtingslóg kemur í gildi, fer úr gildi løgtingslóg nr. 75 frá 24. oktober 1978 um bókhaldsskyldu. Tó eru higartil galdandi reglur framhaldandi galdandi fyri roknskaparár, sum byrjaðu innan 1. apríl 2018.
Í Tinganesi, 20. mars 2018
Aksel V. Johannesen (sign.)
løgmaður
Lm. nr. 51/2017


text:
Orð: Winfield S. Weeden
Lag: Judson W. van DeVenter
Týtt: Jóannes S. Hansen
1. Alt til Jesus eg vil geva,
Honum bera alla tøkk.
Eg vil altíð lova Honum,
um enn verðin tykist døkk.
Niðurlag: Eg vil geva alt,
eg vil geva alt,
alt til Tín, mín Gud og Harri,
vil eg geva alt.
2. Alt til Jesus eg vil geva,
við Tín kross eg boyggi meg,
heimurin, hann kann ei geva
nakað, sum er líkt við Teg.
3. Alt til Jesus eg vil geva,
Harri, ger meg bert til Tín,
lat meg trúgvan, sannan vera,
hugsa um tað, Tú vanst til mín.
4. Alt til Jesus eg vil geva,
alla mína sál til Tín,
kærleika og signing Tína
koma niður lat til mín.
5. Alt til Jesus eg vil geva,
nú, til friður fyllir meg,
á, sum eg meg tá skal gleða,
tá eg har skal skoða Teg.


text: Nú skriva vit so september mánaða, og summarið er farið um bak. Nú er nakað síðan eg setti nakað nýtt á síðuna, men nú eru so nakrar myndir undir broderiskeið, og í summar var eg ein túr í Istanbul í Turkalandi, og havi eg lagt nakrar myndir á síðuna. Tað var eitt sindur avmarkað hvat eg tók av myndum, Dávur var til arbeiðis hvønn dag og hitin var dekan og nógvur, so vit vórðu bert eina útferð í Evropeiska partinum av Istanbul. Eisini var Enny-Karin og vitjaði, so har eru myndir frá kvøldtúrinum hjá okkum báðum Fyri Vestan.


text:
Navn: Ljósi
Skrásetingar nr.: FR95105
Folaður: 11. juni 1995
Kyn: Hestur
- geldur 2013
Litur: Ljóst reyður við flaxen og mini stjørnu
- Hevur litgenini ee Aa toto ff
Stongmát: 131,5cm uttan skógvar
Sinnalag: Róligur og rættiliga góður at fáast við. Men kann vera eitt sindur "tvætlutur" innímillum.
Eigari: Anna Louisa Joensen - Argir
Fortíð: Hann er folaður hjá Harald Jensen á Sandi. Í 1996-97 varð hann seldur til Gunnar Bjarnason á Sandi.
Summarið 2005 fór hann til ryssuna Døgg í Kollafirðið, og síðani aftur til Sands.
25. juni 2007 bleiv hann koyrdur til Gomlurætt, og síðani til Kollafjarðar, við ryssuni Blanku.
Heystið 2007 bleiv hann koyrdur inn á Royndarstøðina. Tá 2-3 mánaðar vóru farnir fór hann til Onnu Louisu at standa. Í februar 2008 fór hann aftur til eigarin.
Í juni 2008 fór hann til Klæmint í Skálavík at standa.
Heystið/veturin 2008 fór hann aftur til eigarin.
9. mai 2009 fór hann suður til Vág at standa saman við Snarku og Libby
Mars 2010 fór hann til Tvøroyri at standa hjá Hallur í Heiðunum.
Sep. 2010 fór hann norður til Hvannasund at standa.
Summarið 2011 var hann í Kunoy saman við Lítlu. Aftaná stóð hann á Hagaleiti í Leirvík í nakran mánaðir og endaði síðani aftur í Hvannasundi.
Veturin 2012/2013 var hann hjá Joan Hansen í Kollafjørði.
Mai 2013 varð hann seldur til Alis Justesen - Hvannasund.
2014 keypti núverandi eigari hann.
Avkom:
Ódn - FR06106
Lý - FR09108
Stormur - FR09103
Sommer - FR10103
Lobo - FR10105
? - FR11102
Teiga - FR12102
Garpur - FR14101


text:
Nýggi grafiski samleikin hjá KT-fyritøkuni Klintra sprettur beinleiðis úr virðisgrundarlagnum og persónligheitini hjá fyritøkuni. Klintra er ein ambitiøs fyritøka við væl útbúnum fólki við drúgvum royndum. Klintra ynskti at hetta skuldi síggjast aftur í grafiska samleikanum. Diagonala linjan hevur rætning upp eftir og kann ímynda eina línu ella eina fjallasíðu, sum krevur bæði krevur dirvi, førleikar og greiðar ætlanir, um ein skal vinna á henni.
Uppgávan varð loyst í tøttum samstarvi við sniðgevan Meinhard Mikladal


text:
Samtykt
Felags samtykt frá aðalfundi í Kvinnuhúsfelagnum 20.03.2014
Á árliga aðalfundinum í Kvinnuhúsfelagnum, sum var hildin 20. mars var evnið hjálp til sjálvhjálp innan karmarnar av Sjálvhjálpini umrøtt. Málið var mett at hava so stóran týdning, at felags niðurstøða/samtykt var orðað. Hon verður við hesum løgd til kunningar.
Fyri jól 2013 hvørvur Sjálvhjálpin knappliga sum stuðlandi tilboð til einstaklingar og pør. Uppgávan hjá Sjálvhjálpini var at upplýsa, ráðgeva og vegleiða eftir tørvi hjá teimum, sum leitaðu sær hjálp. Fakfólkini sum vóru ráðgevarar vóru sosialráðgevarar, sexologur, sálarfrøðingar, teologur og onnur fakfólk vóru eisini tøk at heita á, um tørvur var á tí.
Avleiðingin av avtøkuni er, at einki stað er tøkt til at vísa monnum, kvinnum og pørum á til at fáa holla vegleiðing. Vegleiðing sum er ókeypis, óheft politiskt og átrúnaðarligt. Við hesum er eisini faldarin til útlendingar, har víst verður til Sjálvhjálpina ikki aktuellur og brúkbarur.
Semja er um, at neyðugt er at gera vart við hesar óhepnu avleiðingar og at aðalfundurin tekur frástøðu frá tílíkari avgerð.


text:
Bara lúsin er útlendsk!
Sambært D&V hevur landsstýriskvinnan í heilsumálum set útlendingar at leiða serfrøðingabólkin sum skal fortelja okkum hvussu bygnaðurin í sjúkhúsverkinum skal verða.
Fyri at siga sum er, so eri eg um at blíva til frens av, at mann so mangan skal hála útlendingar inn, at fortelja okkum hvussu vit skulu gera og liva.
"Gløgt er gestsins eyga", sigur eitt orðatak. Men máti skal vera við. Um mann so absalut skal hava útlendingar við í arbeiðið, kann tað so ikki vera sum síðusettir ráðgevar ella okkurt tílík, og ikki sum beinleiðis formansskapur!
Eg haldi at landsstýriskvinnan í heilsumálum átti at skamma seg!


text:
Á Hotel Skálavík bjóða vit eitt breitt úrval av mati til bæði einstaklingar, bólkar og veitslur. Ynskja tit at halda veitslu, barnadóp, føðingardag, ervið o.a. á Hotel Skálavík, so ber hetta væl til. Vit hava dugnalig starvsfólk, ið bæði kunnu gera veitsludøgurðar og gerandisdøgurðar.
Á miðdegið er opið frá kl. 12.00 til 14.00 hvønn dag.
Um kvøldið er opið soleiðis:
Mánadag til hósdag og sunnudagar frá kl. 17.00 – 20.00
Fríggjadag og leygardag: kl. 17.00 – 21.00
Um kvøldið ber til at velja alt frá matskránni niðanfyri.
Um tit hava bílagt ella ynskja at bíleggja ein av okkara fundarpakkum, so er altíð møguligt at bíleggja A la Carte. Samstundis ber altíð til at bíleggja til veitslur, føðingardagar vm. við at ringja til okkum á 345900 ella skrivað til booking@smyrilline.fo.
Vaksin: kr. 99
Barn: kr. 50
Ring og bílegg á
34 59 00
Vit hava eitt tilboð, har føðingardagsbarnið etur ókeypis, um tit eru 5 fólk ella fleiri, ið keypa 2 ella 3 rættir úr matskránni.
Til barnaføðingardagar kunnu vit bjóða pitsabuffet og 1 sodavatn. Vaksin kr. 119 / Børn (3-11 ár) kr. 89.
Tilboðið er galdandi fyri min. 8 fólk.
Hava tit tørv á matpakka til útferð, venjingar ella eitthvørt, so er møguligt at bíleggja hetta frá okkum.
Matpakkin inniheldur: 1 tvíflýs, 1 smákøku, 1 frukt og 1 fløsku av vatni.
Prísur: kr. 99
Matpakkin skal bíleggjast dagin fyri á tlf. 23 59 32 ella á booking@hotelskalavik.fo.


text:
Minutt mørkini hava altíð verið nakað serligt fyri svimjarar, kannska serliga 1 minutt, í 100 frí. Men eftirhondini hava vit svimjarar undir álíkavíst 1, 2 og 4 min. í fleiri greinum, og sum vit vita nærkast onkur jú 8 og 15 min. mørkunum við ferð.
Fyrstur at svimja skjótari enn eitt minutt, var tann kendi Johnny Weissmuller(USA), sum tey flestu kenna fyri sín leiklut sum Tarzan. Men Johnny Weismuller svam veruliga skjótt. Longu í 1922 svam hann sum tann fyrsti undir minuttin, 58,6 og vann 3 gull við OL í 1924 og 2 gull í 1928.
Fyrsta kvinna undir minuttin var austraska Dawn Fraser, sum svam 100 frí upp á 59,9 í 1962.
Don Schollander(USA) var fyrsti maður undir 2 min, í 200 frí. Tað var í 1963.
Við OL í 1980 vakti tað veruligan ans, tá Vladimir Salnikov(Sovj) svam 1500 frí undir 15 min. 14.58.27
Omanfyri nevndu tíðir eru á langbana, undantikið Johnny Weismuller, har kenni eg ikki hyljastøddina.
Í Føroyum var tað Høgni Mikkelsen úr Klaksvík, sum fyrstur breyt minutt markið, hetta var í 1975 (haldi eg). Eg veit ikki hansara fyrstu tíð undir minuttið, men hansara met upp á 55,3, var sett í 1977 og stóð í 10 ár.
Elspa Mørkøre var fyrsta kvinnan undir minuttið, meini hetta var í 2006. (korigera meg um eg fari skeivur.)
Petur Heðin á Fløtti var fyrstur undir 2 min, til oyggjaleikir í Føroyum í 1989. (1.58.xx)
Í 100 firvald hava nakrir verið undir minuttið, veit ikki hvør var fyrstur, eitt boð er Jon Hestoy, onkuntíð fyrst í 80’unum.
Í 100 rygg var Kári J. á Høvdanum fyrstur undir minuttið, hetta var í 2007
Pál Joensen var fyrstur undir 4 min, í 400 frí, NJM í Havn 2007, 3.54.xx (ella var hann undir fyrr)
Stuttligt kundi verið at gitt eitt sindur um hvørji minutt mørk fara at verða brotin í næstum:
Eg eri vísur í at Pál Joensen kann svimja undir 8 min, í 800 frí, hann liggur undir 4 til venjing, fleiri ferð sama dag !
Tað næsta verður nokk eisini Pál, í 1500 frí, undir 15 min. Eg rokni við at hetta markið verður brotið í ár !
Eg giti at vit eiga onkran sum er mentur at fara undir minuttið í 100 IM – eitt boð?
Eg haldi eisini vit eiga menn/dreingir sum áttu at komið undir 2 minutt, fyrst í 200 rygg, hareftir í 200 firvald; hvat av hesum kemur fyrst, hvør og nær ?
Hjá kvinnum/gentum er nokk nakað longri til næsta minutt markið verður brotið, ella …
Eitt boð kundi verið 200 frí.
Harnæst 100 firvald, og evt 100 rygg, men her er eitt fitt petti enn !
Tey seinastu minutt mørkini eg vænti verða brotin eru:
200 IM og 100 bringu hjá monnum; havi ringt við at fáa eyga á nakran sum kann fremja hetta, men er nakar í yngra ættarliðnum sum man megna hetta ?


text:
Men hetta endamálið er púra galið! Og at tosa um javnseting vísir, at tær báðar hava ikki hugsað seg nóg væl um, tí tær eiga at vita, at tað gagnar samfelagnum, at fólk eru limir í fakfelagi. Hevði uppskotið rætt endamál, royndi man ikki at javnseta við frádráttum til báðar partar, men heldur at brúka høvið til eisini at avtaka nakrar skattafrádráttir, sum vinnulívið hevur fyri at vera við í bransjufelagsskapum og til tiltøk sum vinnulívsdagar v.m., tí tílíkt virksemi eigur landið ikki stuðla.
Tað var Adam Smith sum skrivaði í Wealth of Nations:
Persónar í somu bransju hittast sjáldan, heldur ikki bara til gamans, uttan at samrøðan endar sum ein samansvørjing ímóti almenninginum, t.d. um hvussu man kann hækka prísirnar. Tað er ikki møguligt hjá samfelagnum at forða slíkum ráðstevnum og fundum við lóg, sum kunnu handhevast, og uttan at gera seg inn á grundleggjandi rættindi um frælsi. Men sjálvt um lógin ikki kann forða fólki í somu bransju av og á at hittast, eigur samfelagið ikki á nakran hátt at eggja til slíkt virksemi og heldur ikki at skapa tørv á tí.Eg havi einki at leggja aftrat orðunum hjá Adam Smith!
(mín týðing; volume I, kapittul 10)
Tað er ikki rætt at javnseta fakfelagslimagjald við tilsvarandi gjøld hjá vinnulívinum. Tí tað er ikki nokk!


text:
Munnligur fyrispurningur, Kári P. Højgaard setur spurning
politikkur21-03-2017 - 11:25 - Jóanis Nielsen
Munnligur fyrispurningurfrá Kára P. Højgaard, løgtingsmannitil Hendrik Old landstýrismann í samferðslumálum.
Um innlit viðvíkjandi akførum
Spurningar
Kann landstýrismaðurin upplýsa, hví tað ikki ber til í Føroyum eins og í grannalondum okkara, at fáa allar upplýsingar á netinum um eitt akfar, við at upplýsa skrásetingarnummarið.
Nær fer landstýrismaðurin at taka stig til, at føroyskir bileigarar og onnur áhugaði fáa atgongd til hesa tænastu.
Viðmerkingar
Í Danmark er gjørligt at fáa kunning um øll donsk akfør áwww.nummerplade.net
Í Føroyum er tað bert bilasølan, ið umboðar ávísa slagi av bilum, sum við skrásetingarnummarinum hevur atgongd til allar upplýsingar um akfarið.
Skal bileigari keypa eykalutir her heima ella uttanlands, er tað nógv truplari og møguleikin fyri feilkeypi størri, enn um øll vitanin um akfarið lá á alnótini, við atgongd gjøgnum skrásetingina.
Spurningurin bleiv svaraður 19. februar 2015 av Jóhan Dahl, táverandi landstýrismanni við málsøkinum. Hann upplýsti, at tað var onki sum forðaði fyri at fáa upplýst skrokknummar á bilinum, við at upplýsa skrásetingarnummarið, sum bilurin hevur.
Segði seg hava tikið stig til, at føroyskar bilasølur, bilverkstøð, eykalutaumboð o.l. kunnu fáa upplýsingar um skrokknummar á bilinum, við at upplýsa skrásetingarnummar og á tann hátt fáa atgongd til teknisku viðurskiftini viðvíkjandi bilinum.
Mær kunnugt er einki hent í málinum, tí verður spurningurin endurtikin.


text:
Hóskvøldið klokkan hálvgum átta verður forkunnugt yrkingasavn lagt fram á Bókasavninum við Løkin í Runavík.
Tað er lambamaðurin, Edmund W Joensen, sum hevur latið úr hondum eitt savn av yrkingum. Forkunnugt er tað, tí einki tílíkt er komið út um hesar leiðir í nýggjari tíð. Á skránni fyri framløguna eru heilsanir, ummæli, sangur og upplestur av yrkingum úr savninum. Eftir framløguna verða kaffi, te og køkur at fáa, meðan høvið verður at keypa sær eitt eintak og fáa yrkjaran at skriva eina heilsan í bókina.
Yrkingasavnið kostar 135 krónur, men hetta kvøldið verður høvið at ognað sær eitt signerað eintak fyri einans 100 krónur.
Edmund er føddur á Dalavegnum í Havn í 1961 og vaks upp á Noregsvegi.
Hann hevur roynt mangt og hvat. Til dømis góðskueftirlitsmaður, deildarleiðari í møblasølu, framleiðsluleiðari við rækjutrolarum.
Í 1995 flutti hann við familju niður og búði í Esbjerg, meðan hann gekk á lærarskúla í Ribe.
Síðan 1999 hevur hann verið lærari í Fuglafjarðar skúla.
Edmund hevur altíð yrkt, men lítilætni hevur havt við sær, at tað mesta er beint burtur so hvørt.
Fyri fáum árum síðan tók hann kortini mót til sín og vísti vinfólki onkrar av yrkingunum.
Talan er um savn, ið umboðar væl fjølbroytni hansara. Her eru vónríkar, romantiskar og vakrar yrkingar, men eisini onkrar atfinningarsamar og meira daprar ímillum. Eisini eru bæði púra vanligar siðbundnar yrkingar og onkur meira nýmónans óreglulig.
Væl stuðlaður og eggjaður av familju, vinfólki og einhvørjari dís hevur hann nú dittað sær at geva út hetta savn av yrkingum.
Framløgan verður hóskvøldið 23. mai kl. 19.30 á bókasavninum við Løkin í Runavík.
Hetta stendur at lesa á heimasíðuni hjá bókasavninum á www.lokin.fo
EksternLeinkja1: http://www.lokin.fo


text:
Polarhav og Stjørnan landa gulllaks í Klaksvík
20-04-2017 - 09:10 - Jóanis Nielsen
Polarhav og Stjørnan komu á Klaksvík tíðliga í morgun við 210 tonsum av gulllaksi, sum teir landa á Kósini.
Gulllaksurin verður koyrdur við bili til Leirvíkar, tað er Tavan sum keypir gulllaksin.
Vit tosaðu umborð í gjárkvøldið, teir royndu fyrst sunnast í føroyskum sjógvi, fóru so millum bankarnar og endaðu vestur úr Mykinesi.
Tað hevur viðrað hampuligt hendan túrin.
Polarhav og Stjørnan fara nýggjan túr kl. 21 í kvøld.


text:
30. apríl 2018Nr. 59
Løgtingslóg um at byggja tveir vardar bústaðir í Tórshavn
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at fara undir at byggja tveir vardar bústaðir í Tórshavn sambært § 32 í forsorgarlógini.
Stk. 2. Útreiðslan til verkætlanina kann í mesta lagi vera 58 mió. kr.
§ 2. Henda løgtingslóg kemur í gildi dagin eftir, at hon er kunngjørd og fer úr gildi 31. desember 2024.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 74/2017


text:
5.4.15
Klaus Rifbjerg deyður, 83 ár
Klaus Rifbjerg, sum mær untist at avmynda mitt í Femersundi umborð á tokferjuni ávegis til filmstevnu í Lübeck í november 2012, er deyður, 83 ára gamal. Tað sigur Johannes Riis, sum er bókmentaligur stjóri á forlagnum Gyldendal. Hann avmyndaði eg á bókstevnu í Frankfurt árið fyri í práti við Jógvan Isaksen.
Klaus Rifbjerg man hava verið virknasti rithøvundur á okkara leiðum hesi farnu hálvthundrað árini. Hann byrjaði við yrkingasavninum Under vejr med mig selv í 1956, og so gekk tað slag í slag á øllum bókmentanaligum økjum og pallum, við tveimum og trimum verkum hvørt ár. Hann fekk De Gyldne Laurbær í 1967, Norðurlendsku Bókmentavirðislønina í 1970 og Herman Bangs Mindelegat í 1997.
Umborð á tokferjuni millum Rødby og Puttgarten, hevði Klaus Rifbjerg akkurát etið eina reyða danska pylsu við øllum, og skemtaði um smá gerandisviðurskifti, sum úti í heimi kunnu benda á eina tjóðskparkenslu, ein ikki visti var til. Hann var tá 80 ára gamal og hevði ongar trupulleikar at ferðast við toki og ferju til norðurtýska býin. Tað er annars krevjandi, tí trappurnar eru nógvar og brættar, tá tú skalt úr tokinum umborð á ferjuni og so aftur í tokið. Á norðurlendsku filmstevnuni í Lübeck hetta árið skuldi Klaus Rifbjerg umboða svenska filmin Dom över död man (Jan Troell 2012), ið varð sýndur undir enska heitinum The Last Sentence. Rifbjerg hevði skrivað handritið til film, har svenski Torgny Segerstedt (1876-1945) varð lýstur sum hin einasti sviin, ið tordi at siga Hitler og Nazitýsklandi ímóti, meðan týskurin hevði stór vinnulig áhugamál, serliga í jarni og málmi, har norðuri í Svøriki. Jesper Christensen hevði høvuðsleiklutin í filminum, sum Norðurlandahúsið vísti meðan filmurin enn var spildurnýggjur.
at 11:54 AM
Labels: bøkur, filmur, foto, Norðurlandahúsið


text:
Ofta stillaðir spurningar:
Eg vil her royna at svara teim spurningum, ið eg vanliga fái um kranaprógv
Tað hevur verið serligur áhugi millum fólk at fingið stroppaskeið G11, ið kann nýtast til frálandavinnuni í Noreg
Eg valt at gera nakrar undirsíður her, har eg havi greina teir ymsu spurningarnir á hvørja síðu sær
Undir síðuni "Ofta stillaðir spurningar FAQ" havi eg roynt at siga frá, hvørjar reglur eru galdandi viðvíkjandi "umbýting" av føroyskum krana prógvum til norsk prógv.
Hetta er eitt sindur torgreitt, men fyri ikki at siga nakað skeivt, so havi eg valt at vísa tey svar, eg havi fingið upp á fyrispurningar mínar til teir ávísu myndugleikarnar:
1. Arbeidstilsynet
2. Sjøfartsdirektoratet
3. Petroleiumstilsynet
í Noreg.
Tað er mín vón, at hetta kann geva eitt svar upp á teir spurningar, tú situr inni við
Um tað eru aðrir fyrispurningar, ella tú ivast - so spyr teg fyri her ella ring til mín á 21 62 22
Hetta er eitt sindur torgreitt, men fyri ikki at siga nakað skeivt, so havi eg valt at vísa tey svar, eg havi fingið upp á fyrispurningar mínar til teir ávísu myndugleikarnar:
1. Arbeidstilsynet
2. Sjøfartsdirektoratet
3. Petroleiumstilsynet
í Noreg.
Tað er mín vón, at hetta kann geva eitt svar upp á teir spurningar, tú situr inni við
Um tað eru aðrir fyrispurningar, ella tú ivast - so spyr teg fyri her ella ring til mín á 21 62 22


text:
Annika og Steven Everett eru gestir, tey virka sum trúboðarar í Istanbul í Turkalandi. Hettar er 2. ferð tey eru í Lindini nú tey hava verið heima. Tey fara aftur til Turkalands um 3 vikir og hava haft tað gott her heima. Tað tey serliga tosað um er, hjúnarbondini í Føroyum. Tað er veruliga nógv, sum stríðast og sum vilja hava hjálp. Eisini greiða tey frá, at tey tað komandi árið fara at hava tørv á hjálp til at umvæla ein stóran bygning í Turkalandi. Tey koma at hava tørv á VVS og timburmonnum, elektrikkara og annars um onkur ynskir at koma ein túr eru tey vælkomin. Tey hava meðan tey hava verið her heima í 2 mánaðir, mest verið í Kelduni har tey eru útsend frá og inni í Eysturoynni. Húsbólkar og ymisk møtir.
Vertur: Teresa Damgaard-Jarnfoss
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text: Samstundis sum dagarnir gerast longri og ljósari, økist kappingin um summardagarnar í álmanakkanum. Umframt at søkur og stevnur vilja sleppa í lumman hjá øllum, og kanska seta í høvdið hjá onkrum eisini, so eru dystandi merkisdagar sum grundlógardagur, altjóða umhvørvisdagur og pápadagur. Øll hesi trý viðurskfti knýta seg afturat einum og sama degi, mikudegnum 5. juni. Og henda vælvalda pápadag verður danski heimildarfilmurin Blodets Bånd frumsýndur í danska ríkinum undir heitinum DoxBio. Í Havnar Bio verður sum vant bara hin eina sýningin henda dag, 5. juni. Í samrøðu við danska filmstíðarritið Ekko, sigur leikstjórin, Christian Sønderby Jepsen (f. 1977), at filmur skal hevja veruleikan og ikki hylja hann. Eitt gullkorn, haldi eg, serliga eftir at hava sæð filmin Testamentet, sum Jepsen gjørdi í fyrrárið. Tað var eisini ein filmur úr hendingaríka danska veruleikanum á bygd, sum lættliga yvirhálar tær villastu søgur úr Hollywood og Bollywood. Í hesum nýggja filmi, sum lýsir Jens, ið er pápi at sekstan børnum, samstarvar Jepsen við nýútbúnu Pernille Bervald Jørgensen. Aftur eitt spennandi drama av jútsku heiðini, beint í kamera og upp á løriftið, akkurát so, sum tað er.


text:
Bústaðarkonta
Tá tú skalt keypa, umbyggja ella umvæla bústaðin, er tað ein fyrimunur at hava samanspardan pening tøkan. Við Bústaðarkontuni kanst tú spara saman til bústaðin við einari góðari rentu í 10 ár. Til ber at seta 50.000 kr. inn á kontuna um árið hesi 10 árini. Øll kunnu stovna sær Bústaðarkontu.
Samanspardi peningurin kann nýtast til:
- Keyp av grundstykki, sethúsum ella íbúð
- Umvæling ella umbygging av bústaði (fevnir eisini um bilhús, tún, garð og fast innbúgv v.m.)
- Sethúsabygging ella íbúðarbygging
- Eginpening í sambandi við bústaðarfígging
Frá møguleika
til veruleika
Við eini miðvísari samansparing á Bústaðarkontu er lættari at røkka málinum. Tað verður fíggjarliga lættari at seta búgv og gera umbyggingina, og samstundis verður møguleikin fyri at fáa lán betri.


text:
Orð: Carl Hanson
Lag: Alfred A. Graley
Týtt: Victor Danielsen
1. Eitt navn bert eg kenni, sum hevur
sítt virði, tá deyðin er nær,
eitt navn, bert eitt einasta, gevur
frið, hvílu í sálina mær.
Niðurlag:
Áh, vinur mín, kennir tú tað,
tað navn, sum ger myrkrið til dag,
sum gevur Guds frið gjøgnum lívsdagin her
og uppi í deyðastund ber?
2. Við gleði og friði tað gongur
og vitjar frá smáttu til borg,
og skjótt stígur tøkk upp og songur,
har fyrr bert var grátur og sorg.
3. Tað breiðir sítt ljós, sína gleði,
har fram tað í heiminum fer,
tað uggar á vónleysum vegi,
um deyðan, um dómin tað ber.
4. Hvørt einasta navn, sum tú visti,
forgongur og missir sín glans,
men Jesus, hin síðsti og fyrsti,
í ævirnar stendur navn hans.


text:
Áki Bertholdsen 17.05.2018 (22:43)
Í morgin fáa vit at vita um tað verður verkfall
Nú hava semingsmennini lagt eitt semingsuppskot fyri kommunulæknarnar og Fíggjarmálaráðið. Tað er nú ein lítil vika síðani at semingsmaðurin kom upp í samráðingarnar, og síðani hevur verið dúgliga samráðst.
Fyrr í dag væntaði Terje Sigurðsson, semingsmaður, ikki, at tað fór at eydnast at leggja semingsuppskot fyri partarnar í dag. Men samráðingarnar hava kortini gingið so mikið væl, at í kvøld er eitt uppskot lagt fyri teir.
Partarnir fáa góðar stundir at kanna og meta um semingsuppskotið, tí teir skulu ikki svara semingsmanninum aftur fyrr enn á miðdegi í morgin, fríggjadagin. So tá fáa vit eina greiða ábending um, antin kommunulæknarnir fara í verkfall, ella ikki.
Í løtuni roynir semingsmaðurin eisini at mekla í ósemjuni ímillum arbeiðarafeløgini og arbeiðsgevarafelagið, men Terje Sigurðsson sigur, at enn er alt ov langt ímillum partarnar til at tað er hugsingur um at leggja eitt semingsuppskot fram.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í 2013 útgav Súsanna Skaalum, sálarfrøðingur, bókina "Um bara hann sló meg". Bókin snúði seg um fimm forteljingar frá Kvinnuhúsinum, ið allar greiddu frá ymsum sløgum av harðskapi, enn bert tí likamliga. Tí ósjónliga, sárarliga harðskapinum.
Leikurin ÓMEGD, skrivaður av Kristinu Sundar Hansen, er ein remidiering av hesi bókini. Ein remidiering er "ein endurnýtsla av innihaldi úr einum miðli í einum øðrum miðli". Leikurin fer at taka tvær søgur av teimum fimm, úr bókini hjá Súsonnu Skaalum, og seta tær á pall.
Leikurin snýr seg um trý fólk, tvær kvinnur og ein mann, ið siga sínar søgur um teirra lív í parløgum, har samljóð ikki er millum partarnar um at geva seg yvir til, ella hava virðing fyri hvør øðrum. Frásagnirnar í leikinum byggja allar á veruligar hendingar, og siga tær frá, hvat hendir, tá parlagið fer av kós, og harðskapurin tekur yvir.
Leikararnir í ÓMEGD eru: Gunnvá Zachariasen, Kristina S. Ougaard og Hans Tórgarð.
Leikrit og leikstjórn er eftir Kristinu Sundar Hansen. Pallmynd og búnar eftir Hansinu Iversen. Tónleikur og ljóðmynd, Jón McBirnie. Ljósdesign og video, Turpin Napoleon Djurhuus. Dramaturgur er Barbara Hentze í Stórustovu.
Leikurin verður frumsýndur tann 9. septembur á Tjóðpalli Føroya
Tá himmalin er myrkast síggjast stjørnurnar best
Tað eru ikki nógv, sum í friðartíð hava upplivað so stóra sorg, sum Fríðbjørg Jensen. Av sjey børnum hevur hon lagt fýra í...


text:
Ymisk leigugjøld galdandi fyri SÌF-húsið frá 01-05-2017:
1. Leiga alt húsið til brúdleyp ella líknandi. Frá hóskvøld kl 18, til Mánakvøld kl. 18 Kr.6000
2. Leiga niðaru hædd til brúdleyp ella líknandi. Frá hóskvøld kl 18, til Mánakvøld kl. 18 Kr.5000
3. Leiga alt húsið til familjutiltak/føðingardag/ ella líknandi. Pr/døgn. Kr.2500
4. Leiga aðra hæddina til familjutiltak/føðingardag/ ella líknandi. Pr/døgn. Kr.2000
5. Leiga aðra hæddina í upp til 12 tímar til fundir ella líknandi. Kr.1500
6. Leiga alt húsið til familjubólkar at gista á madrassum í 1 døgn, 150 kr/pers. Tó minimum. Kr.2000
7. Leiga niðaru hædd til familjubólkar at gista á madrassum í 1 døgn, 150 kr/pers.Tó minimum. Kr.1500
Leigarin ruddar og vaskar eftir sær, so at húsið verður latið aftur í sama standi.
Ruskið kann setast út í ruskstativini við fótbóltsvøllin.
Í húsinum er borðbúnaður av ymiskum slag til umleið 200 fólk.
Niðari salur er vælegnaður til veitslur upp til 140 fólk. Vanliga verður dekka til 120, tá er gott pláss.
Í niðara sali er uppvørpa,tráleyst internet,televarp og tráleys mikrofon. Hetta fylgir við leigumálinum.
Loftið verður vanliga ikki nýtt longur at borðreiða í til veitslu, men kann tó nýtast um neyðugt. Har rúmast um 100 fólk. Har eru sofur, og gólvið er nýliga skift. So har eru bestu umstøður at sova í.
Húsið letur wc-pappír,hondreins og turkipapír við í leiguprísinum.
Vit eiga 30 stk. góðar skummadrassur at sova á.
Vit hava eisini nakrar eyka luftmadrassur á goymslu, sum kunnu nýtast, um fleiri enn 30 vilja gista.
SÍF bjóðar sær til at vaska eftir leigaran. Fyri alt húsið kr. 1500. Fyri niðaru hædd kr.1200.
Sandavágur 01-05-2017 Sandavágs Ítróttarfelag.


text:
Leikurin "Mín fantastiska skilsmissa", sum Tjóðpallur Føroya pallsetur, kemur til Strendur. Leikurin verður sýndur í biosalinum í bygdahúsinum, leygardagin 5. mai 2018 kl.18.00.
"Mín fantastiska skilsmissa" er ein romantisk komedia við Kristinu Sundar Hansen í heimskenda og virðislønta einrøðuleikinum eftir Geraldine Aron.
Angela Kennedy Lipsky er ein kvinna miðskeiðis í lívinum, sum plagdi at vera onnur helvtin av eydnuríka parinum Angela og Max. Max stingur tó av við einum yngri modelli, dótturin flytur út við sjeikinum og eftir situr Angela við hundinum Dexter í stóru familjuhúsinum.
Nýggi veruleikin hjá nýskildu Angelu hevur nógvar øðrvísi, tragiskar og ikki minst komiskar og láturligar støður við sær, sum vit áskoðarar verða drignir ígjøgnum av Kristinu Sundar Hansen í leiklutinum sum Angela.
Leikurin varð tilnevndur ein OLIVIER AWARD fyri "Best entertainment" í 2004 og hevur síðan lagt áskoðarar runt heimin flatar í látri. Nú standa Føroyar fyri tørni sum 29. landið, har leikurin verður pallsettur.
Í steðginum verður møguligt at vitja forkunnuga málningaframsýning eftir Finnleif Mortensen. Heitið á málningaframsýningini verður "Tankastrok" og verður stórisalur karmur um hesa framsýning.
Eisini verður møguligt at keypa kaffi/te við onkrum góðum afturvið, samskipa av StÍF.
Kostnaður:
Týðing: Kristina Sundar Hansen
Konsept: Kristina Sundar Hansen & Durita Sumberg Poulsen
Dramaturgur, pallur og hjálparleikstjóri: Durita Sumberg Poulsen
Leiklistarlig ráðgeving: Ágústa Skúladóttir
Ljósdesign, video og pallmynd: Turpin Napoleon Djurhuus
Ljóðmynd: Pauli Magnussen
Leikari: Kristina Sundar Hansen
Myndir: ©Tjóðpallur Føroya / Ólavur Frederiksen
Plakatmynd: Høgni Heinesen


text:
-
Vit vilja vita
Menna førleikan, forvitin at læra, søkja vitan í altjóða høpi, vilja læra alt lívið.
-
Vit seta skynsemi í hásæti
Raðfesta rætt, arbeiða dygdargott, arbeiða uttan drál, skapa virðir.
-
Vit bróta slóð
Nýskapandi, menna nýggjar arbeiðshættir, fremja betri loysnir, ganga á odda.
Úr Blogginum
Íblástur at skapa nýtt
Innovatión er at skapa nakað nýtt, sum ger mun. Eg eri sannførdur um, at tilvitað innovatión í nógv størri mun skal á breddan í føroyska almenna geiranum og í samfelagnum sum heild. Neyðugt er at arbeiða enn meira miðvíst við at stuðla upp undir innovatiónsmentan, so nýggjar, slóðbrótandi og munagóðar loysnir verða mentar, øllum samfelagnum at frama. Føroyar eru í fremstu røð á fleiri økjum. Kanning frá Fólkaheilsuráðnum frá mai í ár staðfestir, at...
Almenn innovatión í Føroyum er tilvildarlig!
Úr blogginum: Skrivað av Jónu Ólavsdóttir Dalsgarð...
Innovatión í sølukanalini
Tá vit hugsa innovatión, er tað okkurt sum sigur, at hetta...
Innovatiónsspurningurin – ein ítøkiligur arbeiðsháttur
Tað finst ein ørgrynna av arbeiðshættum, ið stuðla undir...
Soleiðis mennir leiðslan eina innovativa organisatión
Innovatión kemur ikki burturúr ongum, men krevur, at vit...
Alment-privat samstarv
Ein háttur at fremja samstarvsrikna innovatión er, at...
Innovatión ‘at skapa nakað nýtt, sum ger mun’
Innovatiónsseminarið í Listaskálanum 13. September 2013
Umleið 100 fólk luttóku á seminarinum, sum er liður í arbeiðnum at seta týdningin á innovation á dagsskrá.


text:
Stórt avlop í lønarflytingum millum Føroyar og útlond í 2015 men hall í ognarflytingum
vinna12-04-2017 - 09:23 - Jóanis Nielsen
Hagstovan: amlaða úrslitið av inntøkuflytingum millum Føroyar og útlond var eitt avlop uppá 446 mill. kr í 2015. Hetta kom av einum avlopi á 735 mill. kr. á lønarflytingum millum Føroyar og útlond og einum halli á 289 mill. kr. í ognarflytingum.
Inntøkuflytingar er tann parturin av gjaldsjavnanum, ið snýr seg um lønarflytingar til og frá útlondum og ognarinntøkur, sum eru fíggjarinntøkur frá íløgum í kapitalpartar, virðis- og lánsbrøv, inn- og útlán umframt vøru- og tænastukredittir.
Avlopið í 2015 á 446 mill. kr. var ein minking í mun til árini 2013 og 2014. Tá var úrslitið avikavist 1.098 mill.kr. og 862 mill. kr. Ein afturgongd uppá umleið 50% og meiri. Minkingin í inntøkuflytingum kom ikki av lønarflytingunum men øll av einum verri úrsliti í ognarinntøkum.
Lønarflytingar eru keyp og søla av arbeiðsmegi millum Føroyar og umheimin. Lønarinntøkurnar stava frá lønum, sum føroyingar fáa frá útlendskum arbeiðsgevara, herundir m.a DIS, NIS, útlendskum fiskiskipum og frálandavinnuni. Eisini er talan um arbeiði uppi á landi og serliga í Noregi og Danmark. Lønarútreiðslurnar eru lønir til útlendingar, goldnar av føroyskum arbeiðsgevara.
Útflutningurin av føroyskari arbeiðsmegi var í 2015 góðar 1,1 mia. kr. samanborið við 776 mill. kr. í 2010. Hetta er ein vøkstur uppá 30%
Innflutningurin av útlendskari arbeiðsmegi var í 2015 góðar 370 mill. kr. samanborið við 221 mill. kr. í 2010. Her er vøksturin 40%.
Ognarinntøkur eru uppgerð av inntøkum og útreiðslum av fíggjarogn. Fíggjarognir verða bólkaðar í beinleiðis íløgur, virðisbrøv, innlán og útlán umframt vøru- og tænastukredittir. Samanlagt var avkastið av fíggjarogn eitt hall á -290 mill. kr. í 2015. Hetta er ein vøkstur í hallinum við 32% í mun til 2010.
Hesi tøl og onnur útgreinaði tøl eru at finna í hagtalsgrunninum her.
---
Tak video-grafikk niður her


text:
B.Sc. í orkuverkfrøði
Bachelor of Science in Energy Engineering
- Lestrartíðin er 3½ ár og telur 210 ECTS
- Tvær tær fyrstu lestrarhálvurnar er undirvísingin saman við Orkuvísindi og Orku- og støddfrøði
- Lokin útbúgving gevur rætt til heitið Baccalaureus Scientia, stytt B.Sc.
- Útbúgvingin er staðsett á Náttúruvísindadeildini, Nóatún 3, Tórshavn
- Náttúruvísindadeildini verður eisini rópt NVD
- Umleið 20 lesandi verða tikin inn á útbúgvingina annaðhvørt ár
- Lestrargjald:
- Fulltíðarlestur: Ókeypis fyri borgarar í danska ríkinum o.ø. Norðurlondum
- Stakgreinir: 200 DKK/ECTS
- Til ber at søkja um upptøku elektroniskt. Umsóknarbløð og leiðbeining eru at finna HER
- Umsóknarfreistir eru at finna HER
Endamál
Endamálið við útbúgvingini er at geva teimum lesandi vitan um og praktiskar førleikar innan burðardygga orkuveiting, burðardygga orkunýtslu og um stóra týdningin, ið hetta hevur fyri umhvørvi og samfelag.
Skipan av útbúgvingini
Bachelorútbúgvingin í orkuverkfrøði tekur trýogeitthálvt ár; øll skeið eru kravd, men til ber at gera nakrar broytingar, t.d. partur av lestrinum í útlondum, um hetta verður gjørt í góðari tíð og í samstarvið við útbúgvingarleiðaran.
Útbúgvingin inniheldur hálvt ár í starvsvenjing.
Starvsvenjingin er løgd inn í útbúgvingina fyri at tryggja, at tú ert klár/ur til arbeiðsmarknaðin eftir lokna útbúgving. Útbúgvingin endar við eini verkætlan, har tú fært høvið til at seta teg serliga væl inn í eitt evni, ið útbúgvingin fevnir um. Endaliga verkætlanin kann gerast í samstarv við stovn ella felag har starvsvenjingin fór fram.
Útbúgvingin er uppbygd á henda hátt:
- 1. lestrarár er skipað við grundskeiðum í støddfrøði, orkuverkfrøði og alisfrøði
- 2. lestrarár koyra skeiðini víðari innan somu evni umframt elverkfrøði, fígging og verkætlanir
- 3. lestrarár eru flest skeið innan orku- og elverkfrøði umframt at starvsvenjingin byrjar
- 4. lestrarár endar starvsvenjingin og ein bachelorverkætlan verður gjørd
Bygnaður
Innihald
Útbúgvingin er ein verkfrøðiútbúgving, ið gevur góðar førleikar innan náttúruvísindi og elfrøði, umframt at tað verður arbeitt við at skilja og loysa avbjóðingar á orkuøkinum.
Føroyar hava fjølbroyttar náttúrugivnar møguleikar fyri at vinna orku úr varandi orkukeldum sum t.d. vatni, vindi, sól, sjóvarfalli og aldu.
Ein serstøk avbjóðing fyri eitt oyggjasamfelag sum okkara er, at samband ikki er til aðrar orkuveitarar ígjøgnum eitt felags veitingarnet. Tí er týdningarmikið at fáa eina burðadygga lokala loysn, so samfelagið verður minni heft av innfluttari olju.
Útbúgvingin gevur vitan um burðardygga orkuveiting, burðardygga orkunýtslu og um jaliga týdningin, ið hetta hevur fyri umhvørvi og samfelag.
Spurningar innan orku, ið verða viðgjørdir, eru t.d.: Hvussu minka vit um ta orku, vit brúka, við bjálving ella endurvinning? Á hvønn hátt nøkta vit tann lutfalsliga vaksandi elorkutørvin? Hvaðani skal orkan koma og hvussu kann hon goymast?
Ynskir tú at vera við til at loysa slíkar avbjóðingar og hava møguleika at lesa víðari uttanlands, so er hetta møguliga júst útbúgvingin fyri teg.
Próvtøkur
Próvtøka í skeiðunum er vanliga beint eftir at undirvísingin er lokin. Í ávísum førum telja avrik fyri uppgávur, ið verða givnar, meðan skeiðini eru í gongd, við í endaliga próvtalið.
Upptøkutreytir
Treyt fyri upptøku er, at umsøkjari hevur miðnámsprógv og við nøktandi úrsliti hevur staðið:
- Støddfrøði á A stigi við miðaltalinum minst 8 eftir 13-stiganum og minst 6 eftir 7-stiganum
- Alisfrøði á B stigi
- Evnafrøði á C stigi
Ella tú hevur staðið maskinmeistaraprógv við miðaltalinum:
- Minst 9 eftir 13 stiganum
- Minst 7 eftir 7-trins stiganum
Hjá teimum, ið søkja inn eftir kvotu 2 kunnu aðrar fortreytir við javnsettum kunnleikastøði góðtakast eftir nærri meting.
Undirvísingin gongurfyri seg á - og er bygd á - tilfar á føroyskum, donskum og enskum. Vit vænta tí at tey lesandi hava nøktandi førleika á hesum málum.
Framtíðarmøguleikar
Útbúgvingin gevur tær grundarlag fyri starvsmøguleikum innan verkfrøði, ráðgeving og fyrisiting hjá privatum og almennum virkjum og stovnum.
Framhaldandi útbúgving
Eftir at hava tikið hesa útbúgvingina hevur tú møguleika at útbúgva teg víðari á øðrum universitetum kring heimin.
Umsóknarblað og umsóknarfreistir
Til ber at søkja um upptøku elektroniskt. Tú finnur umsóknarbløðini HER.
Sí vinaliga umsóknarfreistirnar HER.
Á síðuni eru eisini lagdar leiðbeiningar til umsóknarbløðini. Les leiðbeiningina væl, áðrenn tú fyllir umsóknarblaðið út.
Nærri kunning
Nærri kunning fæst við at venda tær til lestrarvegleiðingina: NVD-studvegl(at)setur.fo, ella við at venda tær til Bárður A. Niclasen, útbúgvingarleiðara, bardurn(at)setur.fo